Habakkuk 1 (Habakkuk 1)\nProfet Habakkuk in hi thu hi 600 BC cemnak lamih a simmi a si ih Babilon pawl an cah laifang caan a si. Babilon an nuncan an ziaza a ṭha lo tuk lawmmam ih cumi cun a thinlung a natter tuk ih Bawipa ih hnenah, “Anmah hnakih fel sawnsawn milai an siatsuah rero ih ziangtinso nang daitein na um?” tiah thu a sut (1:13). Cutikah Pathian in, “Amah a tikcu a thlen tikah ka ti leh ding. A ding le a fel pawl cu Pathian an rinsannak thawngin an nung ding,” (2:4) tiah a ti.\nA ding lomi harsat an tuarnak ding simsungnak le Pathian ih ropitnak thu le hi cabu ngantu in Pathian a rinsannak thu pawl cu hih cabu a netnak lamah kan hmu thei.\nHabakkuk ih phunzainak le Bawipa ih lehnak (1:1-2:14)\nThudik lo pawlih siatnak ding (2:5-20)\nHabakkuk ih thlacamnak (3:1-19)\n1Profet Habakkuk hnenah Bawipa ih thu a ra thlengmi cu hiti in a si.\nHabakkuk A Phunzai\n2Maw Bawipa, bomnak dil in ka aunak hi ziangtikah so i theihsak ding? Tisiatnak sungin in runsuak hlanah hin voi ziangzatso ka lo kawh ding? 3Ziangah so hi bangtuk harsatnak cu i tonter? Ziangtin so hitluk thil ṭha lo an tuahmi hi na zoh thei cuahco lai? Siatsuahnak le tisualnak hlir ka kiangkap ah an khat ih thawi awknak le tawh awknak lawnglawng khuazakip ah a um. 4Daan timi hi hmual a nei lo ih ṭhathnemnak khal a nei lo. Thildik timi cu tuahsuak a si dah lo. Mi ṭha lo pawl in mi ṭha pawlih lu parah an kai; cuticun thufel timi cu anmah ih duhduh in an her thei a si.\n5Cule Bawipa in a minung pawlih hnenah, “Nan kiangkap ih miphun pawl hi zoh ṭha uh; nan hmuh tikah cun nan mang a bangzet ding. Thil pakhat ka tuah ding ih nan theih tikah nan zum lo ding. 6Mi puar le mi tokhrok pawl Babilon mi pawl kha thuneitu ah ka tuah ding. Anmah cu ram dang neh dingin leilung pumpi ah an feh. 7Khawzakip ah thinphannak le tuksumnak hlir an khahter. An hngal tukah anmah ih thu lawng daan ah an neih a si.\n8“An rang pawl cu tlavang hnakin an zamrang sawn; riilrawng cinghnia cang hnakin ṭih an nung sawn. An rangralkap pawl cu an rang to in ram hlapi ihsin an ra. An rang cu leilung an huat phahphah. Khaupi in an sadehmi an zon bangin ral cu an zon a si.\n9“An ralkap pawl in ram an nor vivo; a kham theitu zohman an um lo. An thlen ding thawmvang an theih cun zozo khal ṭihnak in an khat. Ral an kaihmi cu vunnel zat in an tam. 10Siangpahrang pawl an nautat ih bawi upa pawl an hnihsan. Ziangvek ralhruang hman in a kham thei lo. A leng ihsin lei an dawl ih an lak thei thotho. 11Cule thli bangin an hrang ih an hlota. An cahnak kha khawzing tlukah an ruat!” tiah a ti.\nHabakkuk A Phunzai Sal\n12Maw Bawipa, a hramthok ihsin nang cu Pathian na si. Nang cu ka Pathian na si, a thianghlimmi le kumkhua in a hmunmi na si. Maw Bawipa, ka Pathian le ka Lungpi, nangmah in Babilon mi pawl cu na hriil zo ih kanmah hrem theitu tiangin na cakter. 13Sikhalsehla ziangtinso hitluk mi ṭha lo le mi huaisen pawl hi na zawi thei? Thil ṭha lo zoh-nakah na mit cu an thianghlim tuk ih sualnak a tuahtu pawl cu na hmu thei ṭheu lo a si. Ziangah so anmah hnakih miding pawl an siatsuah rero nain daiziar ih na um san men? 14Ziangtin so minung cu uktu le hotu nei lo nga vek le cucik kharbok vek tlukah na tuah? 15Babilon mi pawl in midang cu nga vekin sio in an sio. Sur in an awk, an dirhsuak ih an kaihmi ruangah lungawi in an au ciamco. 16An sur in thil ṭha bik an ngah thei ruangah an sur hnenah raithawinak an pek ih an biak a si.\n17Kumkhua in maw an ralnam hmang tahratin miphun pawl cu zaangfahnak nei loin an siatsuah rero ko ding?


A Nungmi Ruahsannak - Chinland Today Media\nOctober 3, 2010 11:26 am·0 comments\nIn zaangfahnak a tum ruangah Jesuh Khrih cu thihnak ihsin a thoter ih nunnak thar in pe zo. Curuangah a nungmi ruahsannak in kan khat ih, Pathian in a minung pawl hrangih a retmi ro cu co dingah hngakhlap in kan um. (1 Peter 1:3-4)\nTuih Nipi Ni hi “Leitlun Bawipa Zaanriah Nipi Ni (World Communion Sunday)” a si. Bawipa Zaanriah ih hmuitinmi cu zumtu pawl Khrih theihter ringring ih ruahsannak nung neihter ding hi a si. Bawipa Zaanriah cu Bawi Jesuh ih dinh tami a si. Jesuh in sang cu a laak ih thla a cam hnu ah a phel ih a dungthluntu pawl a pek. “Laak uhla ei uh, himi hi ka taksa a si,” a ti. Khuat-hai a laak ih Pathian hnenih lungawithu a sim hnu ah an hnenah a pek. “Nan zate’n in uh; himi hi ka thiisen a si. Pathian thukam hngettertu le mi tampi sual ngaithiamnak hrangih ka thletmi thiisen a si. Fiangte in ka lo sim; ka Pa ih uknak sungah nanmah thawn sabit thar ka in saal hlan lo hih sabit cu ka in nawn lo ding,” a ti (Matthai 26:26-29). Paul in Korin khua zumtu pawl hnenah Bawipa Zaanriah kan hmanmi ih sullam a simfiang: “A tican cu hih sang nan ei tinte le hih hai nan in tinte Bawipa a ra kirlai hlan lo a thihnak thu nan phuang tinask a si,” a ti (1 Kor.11:26).\nBawipa Zaanriah ih kan hmanmi sang le sabit cungcang ah zirh daan le pom daan a phunphun a um (transubstantiation, consubstantiation, symbol). Ziangvek thurin le ziangvek pianzia in kan hmang a si khal le a thupimi cu Bawipa Zaanriah ih hmuitin tlolh lo ding hi a si. Dr Bob Gordon in, “Bawipa Zaanriah in zumtu pawl kan thinlung cu Jesuh hnenah in thlenh ih kan hrangah Cross parih a ttuansuakmi pawl in theihter saal,” a ti. Bawipa Zaanriah in kan thinlung cu hmun nga ah in hruai: 1) Dunglam zoh (look back) in thinglamtah in vun ciingmangter saal, 2) Vanlam zoh (look up) in Pathian in thangtthatter; 3) Kiangkap zoh (look around) in zumtupi unau tampi pawl ruangah lungawithu in simter; 4) Sunglam nun zoh (look in) in sualsirnak in neihter; ih 5) Hmailam cuan (look ahead) in Jesuh Khrih ih rat saalnak ding in hngakhlapter ih rin-umzet in A duhmi tuah dingah pumpeknak nun le Amah rinsannak nun in neither.\nRuahsannak Nung ih hramthlaknak\nPaul in, “A hmun ringringmi thil pathum an um: zumnak, ruahsannak le duhdawtnak an si,” a ti (1Kor.13:13). Zumtu cun “a nungmi ruahsannak (living hope)” kan nei, ziangahtile kan zumnak le kan ruahsannak cu kumkhua a nungmi Pathian sungah hram a bun ruangah a si (1Pet.1:21). A nungmi ruahsannak kan ti theinak cu a nungmi le kumkhua a hmunmi Pathian Thu sungih hrambunmi a si ruangah khal a si fawn (1Pet.1:23). Cuih ruahsannak nung cu Jesuh Khrih sung ihsin nunnak thar – kumkhua nunnak in pekmi ah a si. Bible in, “Curuangah a nungmi ruahsannak in kan khat ih, Pathian in a minung pawl hrangih a retmi ro cu co dingah hngakhlap in kan um (1Pet.1:3-4) a ti. 1Peter Cabu ngantu ih hmuitin cu zumtu zate “Ruahsannak in khat uh (Be hopeful!)” timi hi a si.\nMatthew Henry in, “Zumnak cu ruahsannak hringtu Nu a si” a ti. Jesuh in, a dungthluntu pawl hnenah, “Thinhar le beidong in um hlah uh. Patian zum uhla Keimah khal i zum uh. Ka Pa ih inn ah innkhan tampi a um ih nan hrangih umnak rem dingah ka feh ding. Ka feh ih nan umnak ka rem ngah hnu ah ka ra saal dingih ka hnenah ka lo hruai ding, cuticun ka umnak ah nan um ve ding” a ti (John 14:3). Peter in, “Leitlun ah harsat buainak tong ttheu hman uh singla, beidong loin, kan Bawipa Jesuh a rat saal tikah a sunlawinak kan ttawm ve ding timi a nungmi ruahsannak in kan khat ih kan thin a nuam ringring” a ti (1Pet.1:7). Curuangah tirhthlah Paul cun Jesuh Rat saalnak ruahsan hi “thluasuahmi ruahsannak (blessed hope)” a ti hngehnge (Titus 2:13).\nA Nungmi Ruahsannak ih Rahsuahmi pawl\n“A nungmi ruahsannak” neih cu ziangso a tthathnemnak? Ruahsannak nung neitu ih nunram ah thluasuahnak tumbik cu “lungawinak” hi a si. Peter in, “Curuangah nan lungawi uh! Harsatnak a phunphun nan tonmi ruangah caan tawite sung riahsia in um hman uhla lungawi (rejoice) in um thotho uh,” a ti (1Pet.1:6). “Amah nan hmu dah lo nain na duhdawt, nan hmu dah lo nain nan zum. Curuangah kaa ih sim thei lomi, a maksakmi le a sunglawimi lungawinak nan nei,” (c. 8) a ti cingcing.\nPaul in, “Zumnak ruangih kan comi Pathian ih zaangfahnak sungah Amah in in thlenpi ih cuih zaangfahnak sungah atu hi kan um. Curuangah Pathian ih sunlawinak kan ttawm aw ding tiah ruahsannak (hope) kan nei ih kan thin a nuam (rejoice)” a ti (Rom 5:2). Zumtu thutak theitu hrangah harsatnak tonmi cu siatralnak si loin kan zumnak a ngaingai maw ngaingai lo ti theihnak dingah a si. A siat theimi sui hman khi meisa in hniksak a si ttheu. A nungmi ruahsannak neitu ih hlawknakbik cu lungawinak le thinnomnak a si.\n3. A Nungmi Ruahsannak hrang Thukamnak\nA nungmi ruahsannak neih cu lungawinak le thinnomnak neih lawng si loin a ralai dingmi caan ih kan co dingmi thluasuah sunglawi thukamnak (promise) tla a telcih. A ralai dingmi Khrih Ni ah ziang ka bang pei timi ruahsannak in mi thinlung sungah a cangvaiter. A nungmi ruahsannak cun atu le hmailam caan ih kan co dingmi thluasuah in hmuhter ih rin-umnak, nun thianghlimnak, thinsaunak le tuar theinak a suahpi. Bawipa in thu in tiamkammi cu: “Cule Jesuh Khrih a lang Ni (appearing of Jesus Christ) ah thangtthatnak, sunlawinak, le upatnak nan ngah ding” ti a si (1Pet.1:7).\nChristopher Morley in, “Nunnak ttha timi sungah tlinnak pathum a tel: zirnak, ttuannak le ruahsannak pawl an si” a ti. Zumtu hi daite’n um menmen dingih sersiammi kan si lo. Pathian Thu zir ding, thuthlun ding le A hrangah hnattuantu dingih ruangzingmi kan si. Paul in, “Tlanzuam awknak ah ka tithei tawkin ka tlan zo ih ka zumnak khal thlauthla lo tein ka pom hnget zo. Atu cu ka Bawipa, a dingmi thutthentu in cuih ni ah i pek dingmi nehnak laksawng ka hrangih i retsakmi ka hngak. Cuih laksawng cu dingnak suilukhum (crown of righteusness) a si ih keimai’ hrang lawngah a si lo; duhdawtnak thawn Amah a lang ding a hngaktu (unto all them also that love his appearing) hmuahhmuah hrangah a si” a ti (2Tim.4:7, 8). A nungmi ruahsannak neitu cu a nungmi Khrih ih thukam ah a nung. Jesuh in, “Ka ra saal dingih ka hnenah ka lo hruai ding” a ti (John 14:3).\nZumtu cu rundam zo, rundam rerolai le rundam famkim ding kan si. Sual thutthennak sung ihsin in ruun zo, sual ih huham sung ihsin in ruun rero ih sual um nawn lonak ah in rundam famkim lai ding. Thiamcoter zomi, thianhlimter reromi le sunlawitermi kan si. Pastor Rick Warren in, “Zumtu hrangah ruahsannak lawng hi kan famkimnak a si. Ruahsannak um loin milai hi nun a theih lo. Mi hrekhat cun leitlun thil a phunphun ah an ruahsannak an ret. Asinan cumi pawl cu a laangte sunglawng an daih an hlo saal mai ding. Lungawinak taktak cu Pathian hnenih ruahsannak um loin a ngah thei lo,” a ti. Curuangah a nungmi ruahsannak neitu cun a ra saal dingmi Jesuh Khrih a ruahsan ruangah nitin a nunnak ah daithlang loin a ruahsanmi Bawipa hrangah rin-umzet, taimazet le in pumpe in nehnak laksawng – dingfelnak sui lukhum – ngah dingin hna a ttuan ding.\n“Curuangah hnattuan thok dingah nan thinlung timtuah cia in um uh.Tiar cia in um uhla Jesuh Khrih a lang tikah nan ngah dingmizaangfahnak parah nan ruahsannak zate in bun uh.” – (1Peter 1:13)


Hruaitu - Chin MP Pu No Than Kap - Chinland Today Media\nHruaitu – Chin MP Pu No Than Kap\nDr. No Than Kap Thutawi:\nHminpum: No Than Kap\nDuat kawh: ____\nSuah ni: August 30, 1955\nSuahnak hmun: Zongte/Ngailan (Tio hrut), Falam peng, Chinram\nNu le Pa: Pu Tin Kap le Pi Zam Thluai\nUnau zat: Hleihnih (12)\nUmnak: Insein, Yangon\nQualification: M.A (Pub. Admin)., M.Th., D. Litt.\nRawlhmeh duhbik: Lairawl (Sa: Sakhi-sa; Sasungril. Khuaifa. Thlai: Aitebawp, Thingthupi, Zawng?ah).\nThuken: Nunman nei dingin damsan neih tam.\nHnatuan: MP, Minister, Party President\nQ1. Thangthar nonawn pawlih Political knowledge hi kan Chinram le Chin miphun thansohnak ah ziangtluk in a thupi? Ziangtin kan kaihruaiaw thei dingih zo in tuanvo a nei tumbik?\nNTK: Sau deuh in ka lo sang ding. Chinram thansonak cu thingkung pakhat si bang sehla. Nonawn pawlih political knowledge cu Chinram thansonak ding ah a kungpi a si ding, a hrampi cu upa pawlih political knowledge a si. Upa pawl lakah Political knowledge a mal tuk lai tikah kan minopawl an niam cih ve. Kaihhruaiawk dan thabik cu mino pawlin “zir duhnak lungthin (learning spirit)” neih, upa rinsantlak pawlin “mino thawn hnatuan tlang duhnak lungthin” neih a si. Tuanvo nei tubik a um lo, upa le mino in tuanvo an nei veve. Ralrin tul mi cu “tha hnai lo ih zirh mi si hnakin zirh lo mi si lawlaw a tha deuh (Better untaught than ill taught)” ti bangin mino lakah a si lo lamih zirh mi an suak tam lonak dingah zirhtu tha (kaihruaitu tha) kan tul ih minopawl khalin zosi kaihruaitu tling taktak ti an hril thiam ve a thupi.\nQ2. Tui sun kan Chin miphun pawlih Political culture, ramthu khelnak lamih kan dinhmun na hmuhdan in sim fiang thei pei maw? Political culture timi hi ram le miphun thansohnak ah ziang tlukin a thupi?\nNTK: Political culture (Ramthu lungput) thu ah, kan Chin miphun pawlih Political culture cu “uktu, uknak le ram le miphun fehdan le fehnak tiangin rinsannak le zumnak nei nawn lo” dinhmun ah kan ding. Ziangruangah? Pakhatnakah, Kawlram in zalennak a hmuh hlan deuhte Mirang san (kan pu lei san si loin kan pa lei san) hrawngah Chin mipi mit vangter ko le “Hnam damnak ding ih hmuitin mi hnget taktak” nei thei dingih hruaitu (well advanced national leader) kan rak nei lo. Kan san a thlen tikah a tlai tuk zo. Kan san ah za khat ah sawmkua cu ram le miphun hmailam dinhmun zohnak lam ah “ruahnak mitcaw” kan cang thluh zo. Pahnihnakah, kan umnak rampi fehdan hrimhrim in a zir lo. Cutikah Chinpawl political culture cu lak tlak a um nawn lo. “Political culture timi hi ram le miphun thansohnak ah ziang tlukin a thupi?” timi sannak cu “a thupi tuk” ti a si.\nQ3: Ramdang ih thleng, vai zo pawlin kan ram a kilkip in a thansoh theinak dingah ziangvek tuanvo kan nei?\nNTK: Tuanvo tum tuk nan nei. Sumpai lam lawng si loin fimthiamnak lam tiangin Chinram hrangih mi tangkai si thei dingin, a hleice in mino pawlin fimzet le taima zetin nan no lai can nan hmanthiam a thupi.\nQ4: Khristian zumnak (Christianity) le politics hi ziangvekin an hnawihnih aw? Khristian biaknak hruaitu le pastor Dr. Martin Luther King, Junior vekin zumtu mi piangthar thlarau mi pawlin milai canpual, covo tvp., hi kan buaipi ve a tul hrimhrim tiah na ruat maw?\nNTK: Pathian le politics (cozah/uknak) hi a hran hran vekin thleidan theih a si lo. Cozah cu ramthu (politics) ih fano lole a rah a si. Politics fehdan a dik lo a sile cozah dik lo a suak. A feh dik a sile Cozah dik le tha a suak. Cozah (uknak/uktu) cu rammi zate (Khristian telin) nitin khawsak dan laireltu dingih Pathian ruat mi an si ruangah (Rom 13:1-7) leitlun ih kan um kulhsung cu Khristian pawlin politics dungtun a ngah lo. Asinan theih tul mi cu; Zumtu pakhat cu politics ah a telve a thiang (me a pe thei, hrilawknak ah a tel ve thei). Asinan cutin a telve tikah Kawhhran aiawh in si loin, rammi pakhat a sivenak in a si a tul. Cun Pathian rian dingih hriak thuh zomi Pastor le Reverend pawl hrangah politics ih an tel a tha lo, ziangahtile an hna bik cu Kawhhran fingkhawi a si. Kawhhran pakhat in cumi khami me pe uh tivekin politics ah telve dan a si fawn lo. A tawizawngin, Dr. Martin Luther King, Junior vekin zumtu mi piangthar thlarau mi pawlin milai canpual, covo tvp., hi kan buaipi ve a tul hrimhrim.\nQ5: Chinmi pawl cu za ah za Khristian zumnak zum hngettu nan siih, thlarau nun, vanlam hawi hlir in nan kaihhruaiawk ruangah nan lei tisa nun ah tui sun ni tiang mi hleih in nan thangso thei lo, leitlun thansohnak lamah nan vavai thluh tiin a titu an um, ziangtin na ruat?\nNTK: Vanlam hawi hlir ih kaihruaiawknak a um bangin van lam le lei nun zoh kawp thiam (Balancing Christian Life) nun nei dingih kaihhruaiawknak khal Chin Khristian lakah a um. Curuangah a tlun thu vek simtu cun Chin Khristian nun diktak a thei fiang lo a si ding. Chinpawl ramdang ih kan vavaih ruangah Kawlram sungih hnamdang hnakin kan niam cenak a um lo. Kawlram sung miphun zate zoh tikah, lei tisa dan khalah Chinmi hnakih sang cuang ka hmu lo.\nQ6: Ram pakhat a thansoh theinak dingah Media hi ziangtluk in a thupi? Cozah thar in Media zalennak, za ah za pe thei hrih lo hmansehla, kan Chin community sungah Media zalennak za ah za kan pe thei lo ding maw?\nNTK: Media cu ram mipi mit le hna a si. Curuangah a thupi ngaingai. Asinan “Chin community sungah Media zalennak za ah za kan pe thei lo ding maw?” timi thu ah, thufim in “Zalen luat tukin ziangkim a siatsuah (Too much liberty spoils all)” timi hi kan theih a tul. Media za ah za zalen timi ah rikham nei lo zalennak cun Chinmi thathnemnak hnakin buainak a thlen tam sawn ka zum. Thimnakah Mizoram (1986-1996) tiangah Media zalennak an rak uarzet. Asinan zalen zetih an ngan mi 40% lai cu thu fiang lo khawlak titi rel mi an theih sawng mi a si (Keimai thu rori khal zumnak men an ngan mi a tampi). Hivek thu umze nei loin mipi hlawknak a pe pei maw? An mit a vangter pei maw?\nQ7. Thih hloh ton can ah thlan laitu hman um nawn lo ding khop in Chinmi zatek sawmruk 60% tluk cu mai suahsemnak Chinram suahsan in ramsung le ram lengah hmundang ram dang ah kan vai hlo thluh rero zo ih, tui sun kan miphun dinhmun hi khawruah harza tiah na ruat maw? Ziangtin Chinram a hninghno thei ding?\nNTK: Leitlun thuanthu zoh sal rero tikah tuvekin kan vai ciamco hi khawruah harza siin ka thei lem lo. Milai hrimhrim hi “hramhring umnak zuan” ramsa ci khat vekih kan um can a tam. USA le ram thangso dang tlukin Chinram hi thangso ve sehla tuvek in ramdang feh at in kan at ciamco ka zum lo.\nRam harsa ah rethei hnianghniang in kan um nan kan theih ding mi cu,_kum 3,000 leng lo “ka ram” timi nei lo Israel le tui ni tiang “ka ram” ti mi nei lo Palestinians pawl cun “ka ram” ti mi nei thei dingin an nunnak hloh an hreh lo (retheih tuar men cu nepte). Israel in “ka ram” ti mi an neih hnuah an ram tlansan rero an um ka thei lo. An Israel ram cu Chinram tluk lo ramsia ti theih a sinan leitlun ram nuam dang tluk ve thei dingin an zuam, an umcilh. Anmah hnakih let zathum lai ih tam Arab ral in an kulh cingin “ka ram” an timi tanta in ram nuam dang pan in an vai ciamco ve lo. Nitin an inn loram tiangin bomb puah ih thah an tuar rero lai khalah “ka ram” an ti mi an ram tanta in an vaih san lo. Asinan Chinpawl cun “ka ram” timi pupa san ihsin kan nei nan tanta le vaih san kan hreh lo. Ziangtikah Chin pawlin Israel le Palestinian vek lungput nei kung maw! Midang tuah cia mi pangpar hmuan mawi ih va tlanlen rero hnakin, mahten pangpar hmuan mawi tuahnak cang thiam ve sehla a duhum tuk nan! Hmansehla hi can kan can zo hnu ahcun, vavaihnak ram tinkim ihsi tal in, kan Chinram ah hnamdangpawl khalih dawt tlak hmuan mawite tuah zuam cio uhsi!\nQ8: Kan Chin miphun sungah miphun hruaitu Pu Kio Mang, Pu Vomtu Mawng, Pu Hrang Nawl, Pu Mang Tling le Pu Sa Laim Zam tvp., kan rak nei nan phunhnam dang pawl vekin miphunpi huap in hruaitu kan rak nei dah lo. Miphun dang pawl kan zoh a sile Kawl pawlin Buchuk Aung San, tui sun ah Pi Suu Kyi, Karen pawlin Saw Bah U Kyi, Kachin pawlin Sama Duwa Sinnawng le Shan pawlin Sat Sui Taih tivek in phunhnam huap hruaitu an rak nei. Chin miphun zate huap in Biaknak lamah siseh, ramthu khelnak, ram kilhimnak lamah siseh, Chin miphun zate huap theitu hruaitu tha kan nei dah lo tiah kan dung July thla sungah RFA Chin Proram phuansuah mi hi ziangtin na hmu? Thangthar nonawn pawl hnenah ziangvek ih kekar dingin le tanlak dingin na forhfial duh?\nNTK: RFA ih thusimtu hi zo a si ti ka thei lo. A liam cia kan pa lei thu a sim maw, tui sun thu a sim sawn? A liam cia kan pa lei san thu a sim ahcun a dik ko. Asinan kanmai san ahcun kan lakah Chin miphunpi hruai theitu le hruaitu kan nei ko nan kanmah Chin pawlin kan thei thiam lo a si sawn. Kan pawm duh lo a si sawn (Judah pawlin an lakih um Jesu cu anmai Messiah a si ti an rak theihthiam duh lo bang in). Mino pawlin zosi miphun hruaitu tlak ti nan theih a cu zo. Cun, zovek hotu khal za ah za mipi ih duh mi an um thei lo ti theih a thupi (Gen. Augsan, Ghandi le hnampa dangdang khal a duh lotu an um thotho ih thah tiang an tuar phah).\nQ9: Tui sun ah kan Chin ram khi rethei zonzai tambiknak ram (the poorest state) ti ah cozah le UNDP in nemhnget le phuansuah rero a siih hitivek dinhmun hi Chinmi zo hmanin kan duh ruangah a si lo, zoin so mawhphurh a nei tum bik ding? Ram neitu Chinmipawl maw uktu Cozah?\nNTK: Chin mipi thawn Cozah thawn kan mawh veve.\nQ10: Ramleng na rak umlai thuhla pawl tla santhar minopawl theihnak ding hrangah famkim zetin in sim thei pei maw?\nNTK: Ramleng ah kum kul lai ka umih ka thuhla a tam deuh ruangah kim zet cun ka lo sim cawk lo ding. “Ram hrang ruat in” timi cabu ka ngan thluh zo ih cumi ah mino theih duh zawng a um ka zum. Internet sungah ka thlah thei ko nan, a liam cia thu si hmansehla tui ni ih nungdam hrekkhat hrangih ngai nuam lo thu a tam deuh ruangah ka suah duh hrih lo.\nQ11: 2010 CPP le 2011 CPP ih dinhmun parah na hmuh dan teh ziangtin si? Nan cak sinsin maw? OR nan tumsuk sinsin??? Ziangruangah a si pei?\nNTK: Kan cak sinsin. A san cu zo cio khalin kan tlin lonak kan theiaw vivo. Kan lakih tlinlonak nei pawl rem dan khal kan thiam vivo.\nQ12: CPP ih nan tumtah mi pawl hi teh ziang a si? Cumi pawl sungah tuni tiang nan tuah suak mi teh ziang a um?\nNTK: Chin Thansonak Party (Chin Progressive Party) timi hmin hin ziangkim ah Chin thansonak a tumtah ti a lang zoin ka thei (A cipciar ngan a rem lo). Cozah ih a tuah rero mi le a tuah lai ding mi ah kan CPP tumtah mi a tel rero zo. A takin hna kan tuannak thla li (4) lawng a si hrih tikah zawi party hmanin cumi khami kan tuah thei zo ti theitu an um ka zum lo.\nQ13: Nanmah CPP sungah tla thuhla buai a um phah phah rero tivek kan thei. Cumi pawl hi in sim fiang thei pei maw?\nNTK: Party sungah (CPP tel in) thu thar le thlengawkak (change) a um tikah a buai tin a sim duhtu cun an sim thei ko. Asinan cui a buai an timi cu a tha lam panih buai a si thei, a selam pan ih buai khal a si thei. Tui ni ih CPP sungih buai tiih na theih mi cu a selam si loin a thalam panih buai thu a si ka zum.\nQ14: Tu hrawnghrang na buaipi rero mi hnatuanpawl tla theih kan duh nasa.\nNTK: Minister dinhmun in: Sagaing ramthen sung Chinpawl thuhla hi buainak a rak tam zet. Kawhhran thubuai, nupi le pasal karlak thubuai, rosar thu thubuai, biak-inn sak thu thubuai tvk. Hi thubuaipawl hi kan Chin Customary Law (Chin Dan) vekin thuthensak thei dan ka hawl rero. Cuipawl tlunah thansonak lam, thimnakah tidai ngah dan ding, lilawn dawn ding tivek thawn hna a tam. Cun, 1988 laiih Lai meithal an kaih sak mi laksuah dan tla ka hawl rero. Ziang bang kung maw! Curuangah i bawm theitu ding Chin Literature and Culture Committee (CLCC) peng tinah din rero a siih annih hin kan Calai le Nunphung lawng si loin Chin mipi tul mi tinkim ah thurawn in pek thei ka zum. Party President dinhmun in: A hleicein Chin State thansonak ding hrangah lamzin phunkim kan hawl rero. Kan dungte ah Chief Minister Hung Ngai hnenah ca kan kuat hngehnge. Hnatuannak hrekkhat cu mipi hnenah rel a rem hrih lo, a takin a ra lang vivo ka zum, thimnakah ramdang ihsin Chinram bawmnak phunphun.\nQ15: Tunaite ah a theh mi Hlutdaw thawn pehparin (eg., KIA demnak thu ah a support tvk) thei kan duh nasa. CPP lam in teh ziangvek thu nan rak simsuak man?\nNTK: Hlutdaw hi hmun hnihah a um tikah mipiin thleidan thiam tul. Amyotha le Pytuh Hlutdaw (Pitawngsuh Hlutdaw) pawl cu Nyipidaw ah an kaiih kannih State le Region Hlutdaw cu mah le kahwpi bik ah kan kai. Tui neta bik Union Hlutdaw ah CPP in rel ve mi kan nei lo. Tui tuah rero lai mi ahcun 5 lai thehlut kan tum (Thimnakah Chin ramri thu, Chinram thingkung thu tvk.). Kan dung June thlacem lamah kei cu Monywa Hlutdaw ah ka kai ve. Hi tum thu pahnih sim fiang tul a um: (1) Hi tum ah culai ih Kachin, Mandalay, Nipydaw, Pyn Oo Lwin pawlih mipi umnak ih bomb puah thu MP pakhat in a simih a sim mi thu cu a thaisun (next day) ah rel tlak a si maw, timi ah reltlak a si tin ka sim. Hithu hi a si lo deuh in rel peng an um (Pu NTK cu KIA demnak bawmtu lakah a tang tvk). Thu an theih fiang lo thu a si. Hithu hi kan CPP Journal neta bikah fiangten kan suah zo. (2) Hi thu New Light of Myanmar (Myanmah Alyn) ih an ngan tikah, Hlutdaw thu a si tikah kei cu Vuanzi ka sinak in si loin Sagaing ih Chin Palai ka sinak in “Chin Taingzinta Kosale U NTK” tiin an ngan ih cumi theithiam loin, “NTK cu Vuanzi a si nawn lo, MP lawng a si” tiin rak au khal an um. Hihi an theih fiang lo thu a si. Party hotu lam lak khalah uknak thar thu thei lo kan tam laiih a buaithlak zet theu.\nQ16: Himi meeting pi ihsin Chinmi hrangah thathnemnak ziang pawl relcat suak mi a um?\nNTK: Chinmi lawng si lo ram pumpi hrangah Union list le State/Region list timi Cozah pahnih ih thuneihnak veve fiang deuhin relcat a siih cucu Chin State Cozah le Chin mipi khalin kan hlawk phah ka zum (Eg., Constitutionn vek a sile Health and Education cu Union list ah a telih Sate/Region list ah a tel lo. Himi thei loin State/Region Cozah lakah Healh/Education Minister rak ret ruri an um).\nQ17: Tui na hna kaih mi si loin Calai lamah rak feh sunzawm awla, Calai lamah ziangtluk hmasawnnak a um ding tin na ruat?\nNTK: Keimai hrangah hmasawnnak a um ko ding. Asinan Chinmi hrangah hmasawnnak a um phah pei maw ti cu ka rel ban lo.\nQ18: Chin MP pakhat dinhmun in “Chin Literature and Culture” hrangah ziangvek hmailaknak neih na tum?\nNTK: Sagaing ramthen Chin MP le Chin Affairs Minister ka si ruangah Sagaing ramthen sung um Chin thawng zathum leng lo lakah Chin Calai le Nunphung ka thei tawkin cawisan ka tum. Cutin cawisang thei ding cun hmunkhat ah to tlang ih thu tinkim rel tlang thei dingin Pawlpi asilole Committee din hmaisak a tul. Cui Committee ah hnam hlawm tumpi cin kim thluh a tul fawn. Curuangah Kalay peng hrangah hnam tumpi cin kimten umnak Chin Literature & Culture Committee ka dinternak a si (Vanthat ah Tamu ah CLCC a rak ding cia zo). Hi CLCC hmangin hna tampi kan tuan thei ka zum.\nA hmaisabik ih kan neh tum mi khamtu (hindrance) cu hrin dang tawng le nunphung pawmpi thei lonak, mai hnam tawng le nunphung lawng ngainat luat tuknak a si (Thimnakah, Falam peng tawng 7 lai ummi ah mai tappi tawng lawng uar tuknak lungput). Cui hnuah Kuki, Falam, Hakha, Tedim le Lusei tawng lakah ziangbik kan hmang tlang thei bik ding ti mi hawl suah (Hnamdang tawng Kawl, Mirang tvk., hman rero tul loin). Pahnihnakah, nunphung timi ah kan zaten kan hmantlang thei mi “mipa/nunau thuam” neih tum. Pathumnakah, mai hnam cio ih kan sunsak zet mi kan ni sunglawipawl (Khuado, Capcar kut, Fanger, tvk) thindam le nuam zetin hmantlangpi awk thiam vivo, asilole pakhat lawng lungrual zetin hmantlang thiam. Palitnakah kan hril bik mi tawng le calai Cozah tlawng tiangih zir thei dingih zuam a si.\nQ19: Kan “O” le “Aw” thuhla le “Chin calai hrang thlun ding (tahfung)” fumfe kan nei lo tivek hi ziangtin na ruat?\nNTK: “O” le “Aw” thu a suah hlan kum 2000 hlanah cabu ngan paih taktak le ca siar paih taktak khal kan um lo tluk a si. “O” le “Aw” a lar hnu cun cabu ngan paih lo cing ngan, siar paih lo cing siar khal kan tam phah zetin ka thei. Curuangah ka sim theu bangin “O” le “Aw” hi kan calai ah kan thinlung in luttertu, Calai in ngaihsaktertu le kan Calai thuk sin ih in hliakhlai tertu (kan ci-zu-sin) tin ruat thiam sawn sehla buai reronak ding a um lo. Chin Calai hrang thlun ding tahfung fumfe kan nei zo in ka thei. Kan thlun maw thlun lo ti cu thuhran.\nQ20: Ziangtikah kan “O” le “Aw” thawmvang a dai ding? Ziangtikah mipi tam sawn lungkim thlun ding calai kan nei thei ding?\nNTK: “O” le “Aw” ah buainak um nawnin ka thei lo. Tui buai lai an um ahcun buai an paih ve hrimhrim a si ding. “Mipi tam sawn cu mi aa an si,” tiin mifim pawlin an sim theu. Curuangah Calai thu khalah tu hrih ahcun “mipi tam sawn thlun thei mi” ti hi thupi tukah ret ding a si lo, can a rung rei deuh dingih thlun thluh mi kan nei leh mai ding.\nQ21: Calai ih kan hmasawnnak le hmasawn lonak na hmuh dan?\nNTK: Na thusuhnak sungih “hmasawn” ti mi tawngfang hi kan lakih mi hrekkhat cun “Hmasawn ti cu kan tawng a si lo, thangso ti sawn ding a si,” an ti ka zum. Cuvek hmuh dan bite le ruahnak fate tuk neitu kan um lai hi Calai ih kan thansonak dipdaltu pakhat a si. Khatlamah, “hmansawn” khal kan tawng, “thangso” khal kan tawng ti theitu kan tam vivo hi Calai ih kan thansohnak (hmasawnnak) ding langtertu a si. Cun, ziangvek cabu khal a sungthu sawn thupi ih ret thiam loin cafang pahnih khat hmandan buaipi ruangih cabu lei lo le siar lo ding tiangih mi fawrhtu kan um lai hi kan “hmasawnnak” khamtu a si ve. Asinan hnamdang Kawl le Mirang ca ih ngan mi cabu hman kan lei in kan siar rero sisi tiin Chin ca ih ngan mi lei sak ih siarnak cang thiam mino nan tam vivo ruangah dunglam ih caitu hnakin hmailam pan ih feh kan tam sawn ti a lang.\nQ22: Kan cabu suah pawlih hlawhsamnak le ti fuhmi na hmuh dan?\nNTK: Kan cabu suah mi lakah “Calai mi taktak kut suak” a mal. Cun, sakhua cabu si lo theihkauhnak, nunthuleng (novel), tvk., cabu a mal tuk lai. Hihi kan hlawhsamnak a si. Hmansehla cabu ngannak cang kan thiam hrimhrim hi kan ti fuh mi a si ko.\nQ23: Calai misa rori na timi pawl khi zovek an si?\nNTK: Tu tiang “ziang e” ih ca ngantu lak ih Calai misa rori ka ti ngam mi cu Pi Sawk Hlei a si. Dr. Lal Tin Hre khal hi can nei deuh in duhsah ten ngan paih sehla calai mi siin ka thei. Pu Sen Ro Sang hi a ngan taktak lamah Pi Sawk Hlei vek a si lo nan Calai kalhmang thei bik siin ka hmu. *Calai mi si taktak ding cun cangannak ih hman mi tawng khi thuk le kau, dik le mawi, siar nuam le tluang, fiang le theih awl si dingin hman thiam tengteng a tul tlunah ngan ding mi thu khi ngantui’ thluak sungah fiang kelkel in a um hmaisak a tul. Ruahnak a fim le ca ngan mi a tha. Cabu in a ngantui thinlung a langter (Like author, like book) ti bangin ruahnak le cangan thenaw thei an si lo.\nQ24: Cangan thiampawl hnenih forhfialnak na pek duh mi?\nNTK: Cangan thiam si men a tawk lo, ca tha ngan ding.\nQ25: Editor pakhat ih a mawhphurh ziang a si?\nNTK: Editor cun Journal, Magazine, news paper Editor a si khalle, news correspondents le columnist ngan mi pawl tiangin a edit thiam tengteng a tul. Thu ra lut pohpoh edit nawn lo le edit thiam loin a suah men a sile Editor ti tlak a si lo. Cun a suah mi cabu in ziangcin tiang zalennak (freedom) a nei ti a theih tengteng a tul fawn. Any one, including News Editor, has no limitless freedom ti khal a theih a thupi.\nQ26: Cabu paziat na ngan zo? Biazai, thufim pawl na ngan mi pawl khal?\nNTK: Biazai, articles, tivek thaw cun ka thei cawk nawn lo. Asinan cabu ti tlak ngan mi cu a tam lo, bu 15 fang a si.\nQ27: Chinmi hruaitu pakhat na si vekin sawiselnak na tong tam nasa ih ziangtin na pahtlang tum vivo dan ding?\nNTK: A miphun hrangah hmailam saupi ruatih hnatuantu cun a tumtah mi le thlir mi hmu ban ve lo a mipi hrekkhat hnenin sawiselnak a tawn can a tam ding. Thing parih kai dah lo cu thing par in a tla dah lo ding, hnatuan dah lo cun palhnak a nei lo ding. Hnatuan taktak lo cun hnatuan taktakpawl bangin sawisel a tuar ve lo ding. Curuangah sawiselnak tuar tihtu cun miphun hrangah hna a tuan lo a tha sawn. A hleice in hotu tling cun sawiselnak a tuar tlang thei a tul. Sawiselnak tuar thei lo hruaitu cu hruaitu ti tlak khal a si lo. Kan palhnak hmu hmaisabiktu cu in sawiseltu kan ral an si theu ruangah in sawiseltu cu cak sinsin dingih in tat hriamtu “lungtat” vekin hmuh thiam fawn ding. Hivek thinlung neitu cu sawiselnak in a neh dah lo ding, amah sawn in sawiselnak cu a neh ringring ding.\nQ28: Na life ah sirawk nguarngo mi tivek na nei ve maw?\nNTK: Nei e. Ram hnatuan can ah hivek sirawk zet mi ka nei theu. Keimah dotu ding keimah lala in sinak pek tvk. Cun, supaw thei lo ih ka tuah palh mi sirawk ruangro tlak thil dang khal a um ko.\nQ29: Pabik ti zawng ih na upat mi teh?\nNTK: Chinmi lakah maw, Leitlun pumpi zoh in i sut? Na sut mi ka fiang lo.\nAdm: Ngan sualmi a rak um ruangah… ngan sual vek ih suah thotho a si.\nQ30: Midang mithmai zoh le midang zawn na ruahnak ruangah can mi na nei dah maw?\nNTK: Nei tuk e. Ka vannei maw ka vanduai sawn ka thei lo, mi ka hua taktak thei lo, ka thinheng rei thei fawn lo. Ngaidam thei lo mi ka nei hrih lo. I dotu le i huatu tiih ka theih fiang mi khal an siatnak tuah taktak ding cun ka siang thei lo, ka lung sungah zawnruahnak ka nei thotho. Hiruangah can (hloh) mi ka neih phah theu. Hihi ka hrang ih rinum ka hnatuanpi pawlin ka par ih an beidawnnak (sik-piatnak) a si theu. Ziangtitha!\nQ31: “An Liam” timi DVD ah na phuah mi hla pawl kan rak ngai. Cumi lakah “An Liam” timi hla a lo phuahsaktertu hi ziang a si pei? Cun music hin na nunah ziang tlukin thupitnak a nei?\nNTK: “An Liam” timi hla hi 2005 ih ka phuah mi a si. Sun khat ka Office ih ka to laiah 1990 lai ih ka Dairy hlun ka siar. A thar in thu tinkim i ruatter. Ka lainat zet mi an nunnak liam zo ram hna kan rak tuanpi naule thu ka ruat suak. Kei khal can in i liampi ve vivo in ka theiaw. Cutin hi hla hi ka phuah mi a si.\nQ32: Calai khawvel ah na rak luh thok dan?\nNTK: 1978 ah calai khawvel ah ka lut thawk. Sadhu Sandar Singh Thuanthu cabu ka rak suah. Cuisin calai ah ka phur vivo.\nQ33: “AW! Falam” cabu na rak ngannak san le khami cabu in a rahsuah mi na hmuhdan?\nNTK: Chinram le miphun thuanthu ka hliakhlai deuhdeuh, Falam an rak thupitzia ka thei deuhdeuh. Tuhlan le tui kan dinhmun ka tahthim tikah hi cabu hi ngan tha in ka theiih ka ngan mi a si. Hi cabu rahsuah mi cu ka rak ruahnak hnakin tha sawnin ka thei. Peng dang unau lakah hi cabu huatu an um nan, a liam cia mi thu tam sawn ka ngan mi a si ruangah a liam cia thu an theih mi ihsin zirsuah mi an neih ve ka zum ih an hrang khalah ralrin thiamtertu hlawknak a si thotho ka zum.\nQ34: “Quo Vadis” vek classic cabu ropi na leh tikah ziangvek in ralrinnak, timlamnak le harsatnak pawl na rak nei?\nNTK: Mizoram Calai khawvel hninter hmaisa biktu le kaithotu cabu cu Quo Vadis an leh mi cabu a si an ti theu. Mihrek in Quo Vadis hi Mizo tawng tlukin siar nuam le mawi in kan tawng in let ve duh khal sehla kan tawng in a daih lo ding an ti mi ka thei. An zum vek si loin kan tawng khal thu tinkim relnak ah a famkim tuk ve, ngai nuam zetin ngan khal a theih ve ti langter ka duh ruangah hi cabu hi ka lehnak a si. Ka leh hlanah timlamnak ka nei lo. Harsatnak ka neih mi cu Computer ih ca ka ngan tikah tui ni tiangin ka mehtawk lawng ka hmang thiamih rangzet dikzet in ka ngan thei lo. Cucun i ti buai nasa. Hi cabu ngannak ih hman mi Mirang ca hi hlanlai Mirang tawng upa (King James san tawng) le tawng khun a si ruangah Learner’s Dictionary sungih um lo tawngfang (words) khal a tampi. Asinan ka di a riam sawn.\nQ35: “Pawpi A Huk Dumdo” cabu siar a nomnak san hi ziangruangah bik a si na zum?\nNTK: Siar nuam an tinak san ih ka zum mi cu: Laimi cu ramtawih le sahrang thu uar mi kan si ruangah theih duhnak thawn kan siar phah deuh a bang. Cun, a takih tawn mi thu a si tikah mi lungthin ah phurnak a pe cuang a bang. Ka leh tikah “literal translation method, or word for word” hmang loin “dynamic equivalence, or meaning base translation method” hmangin ka let. Cutikah a thu lawng ka lasuak ih awkam hman mi cu kan anka vek ten ka fehter. Hihi siar nuamtertu a sive mahna!\nQ36: Na cabu leh mipawl kan rak siar tikah leh cop cabu ti hman langcu lo koin na kuthnu hi a mam. Good Translator pakhat si dingah ziangvek quality neih a tul.\nNTK: Good translator si dingah: (1) Kan leh mi ca (eg. Mirang) le lehnak ih kan hman mi ca (eg. kan tawng) bangrep in thiam veve a tul. (2) Lehnak ih hman mi tawng (kan tawng) cu thiam tawkfang si loin thiamzet si a tul. (3) Calai mi (literary person) si hrimhrim a tul. (4) Ca leh dan phunphun a um ih, himi cabu ah, himi zawnah, ziangvek leh dan (method) ka hmang ding ti theih a tul. (5) Na leh mi cu nangmah in na siar sal tikah nangmai hrangah cun theih awl zet a si ding nan a siartu midang hrangah theih harsa le siar nuam lo a si thei ti ruat cia in, a siartu ding ih mit thawn zoh in, a siartu ding ih thinlung thawn ruat in, let aw.\nQ37: Calai le Awnmawi hin ram le miphun hrangah ziangvek in poimawhnak a nei?\nNTK: Nei tuk famteh. An sim theu: Soviet Union (Russia) rampi thendarh tertu cu USA ralthuam thazang si sawn loin USA ih calai le awnmawi a si tiin. Ralthuam ih mi neh hnakin Calai le awnmawi ih mi neh cun lung muril fang suak thluh ko mi a ciah neh thei, rei khal a daih cuang. Chinmi pawl hnamdang Calai le awnmawi ih in neh dan hi an thazang cahnak thawn in nehnak hnakin a let thawng in a na sawn, tih khal a nung sawn. A hleice in minopawl nan lunglen le lungawi nan langternak cu hnamdang calai le anka le awnmawi a si kulh sung cu kan cem. Hnam dang bang taktak ding cun Calai le awnmawi lam ah tu hnakih let za in kan thanso a tul. Calai ih lian le thangso lo miphun an thangso dah kel lo.\nQ38: Leitlun ih na damsan ziang a si?\nNTK: Ka miphun le ka nufa hrangah.\nQ39: Tu naite LAILUN Thuthangca ah “Chin Vuankyi ni (100) leng cangvaihnak hrekkhat” tiin na thu an ngan mi kha a hrekin a dik lo an ti. Ziangtin na hmu?\nNTK: Khai LAILUN kha ka rak siar ve nan ziang bik an sim duh timi ka fiang lo. An ngan mi ka theihthiam thluh lo tikah “Kei hi Laica ka thiam taktak lo a si pei maw” tin ka ruat phah rero. Ka ka cangvaihnak thu le ka simmi thu an ngan mi ka theih sun te ahcun, umze nei lo, merhkawi hrim mi le suangtuahnak men an ngan mi a tam sawn. Keimah biak ban le biak theih in ka um ringring ko nan, an Thuthang ih an suah hlanah in sut (confirm) hmaisa loin an suah men cu theihthiam a har zet. Hi thu thei fiang duhtu cun Chindwin Today ih ka ngan mi “Thla Li Sung Hnatuannak” timi siar uhla a fiang thluh ding.\nQ40. Chin Vuanzi maw MP na si deuh? Vuanzi si hnuah MP si lai a theih maw? Ziangah Myanmah Alyn ah Chin Vuanzi ti si loin Chin Taingzinta palai tin an lo ngan?\nNTK: Union (central) ahcun Vuanzi an si veten MP an sinak bansan a tul ih Party sung hnatuan khal an tanta a tul. State/Region MP pawl cu Vuanzi an si hnu khalah MP sinak bansan a tul lo. Curuangah MP ka si cingin Vuanzi khal ka si cih, Party President khal ka tuan. Kan dung laiah New Light of Myanmar ah Hlutdaw thu thawn pehpar in ka thu an ngan tikah ka Vuanzi sinak hnakin MP ka sinak zohin “Chin Palai” an timi kha a dik, ziangahtile Sagaing ramthen sungah Chin palai (Vuanzi) pakhat lawng a umih tu ahcun keimah ka si (Shan palai, Vuanzi pakhat a um ve).\nQ41: Union (central) le State Vuanzi le MP pawl danglamnak deuh?\nNTK: Danhrampi (constitution) vekin Union (central) Vuanzipawl cu MP sinak an bansan a tul ruangah Hlutdaw ah MP dang bangin Dan tuahtu lakah an tel lo. Annih cu MP dangin Hlutdaw ih Dan an tuah mi a takin tuansuaktu ding Cozah (uktu) an si. Asinan State/Region Vuanzipawl cu MP sinak bansan a tul lo ruangah Hlutdaw ih Dan tuahtu MP lakah an tel thei thotho. Theih bet dingah, Union MP le State MP/MLA pawl cu mipi tul dan zohin Dan tuahtu an siih Cozah (uknak) lam le Thuthennak lamah tel ding an si lo.\nQ42: Sut mawi lo tla a si men ding nan Vuanzi hlawh le MP hlawh a bangaw maw?\nNTK: Union MP hlawh cu ting thum (3) a si, State/Region MP/MLA hlawh cu ting hnih (2) a si. Vuanzi hlawh cu Union MP hnakin a tam, mawtaw, electric, tidai, Sizung a lakin kai thei tvk, pek cih a si (Dan an suah mi vekin pek a si lo nan MP hlawh hnak cun a tam lai thotho).\nQ43: Mipi cah duh na neih mi?\nNTK: (1) Chinpawl in Chin state lenglam ih um Chinpawl hmuh peng lo ding. (2) Chinmi zate kawmkhawm hman malte kan si ti theiin zovek hrinhnam khal “mikhual le lenglam mi” vekin zoh lo ding. (3) Chinmi zate thatnak ding a si ahcun kanmai peng, kanmai hrin duh zawng le kanmai duh dan khal tanta ngam ding. (4) Chinmi lakah kan duhdan bangaw lo khi in khamtu le dipdaltu ah ret in dungtunawk tum ringring loin kan duhdan bangawknak zawnte hawl thiamin cui zawnte ah din tlang le tuan tlang zirthiam sawn ding. (5) Chinmi le Chinmi doawk le simsiatawk lamih “mi raltha” hnamdang do lamih “mi tihhrut” si lo ding.\nQ44: Lo pehtlaihnak kan tuah duh len?\nNTK: Ph. (95-1) 647 420. Email: biakbairawk@gmail.com\nAdm: Himi Pu No Than Kap interview hi ramsung ramleng ih Chin mino rinsanmi 4 pawlih tuah mi a si.


India ram ah Oxygen paam a tlung, ICU ihkhun le Oxygen daih lo ah Covid mina an thi cupco - Falam Online Media\nApril 23, 2021 Ni Hnem Sung\t0 Comments\nIndia rampi cu Covid 19 in a nuai ih mina tuamhlawmnakding Siizung haideihlo ruangah le mina hiip dingmi Oxygen daih awlo ruangah Covid mina an thi cupco.\nDelhi khualipi ih Sir Ganga Ram siizung lawng ah zaankhat ah covid mina 25 an thi. Cupawl cu Covid mina besia an si ih oxygen sambaunak ruangih thi an si. Cuvek thotho in India pumhuap hmun tamzet khalah harsatnak nasaten an tong.\nTuhlan thla 7 hrawng ih Covid 19 a roh zet lai ṭum khalah Oxygen daih awlo in India ram in buainak a rak tong zo. Nan, tuṭum cu a roh tuk cuang.\nIndia healthcare facilities hin ramsung oxygen supply zaṭek 15% hman tlangpi a si ih culodang cu cetzung company tivekin an hmang thluh. Nan, tuṭum ṭumhnihnak Covid boruak cu a besia tukih ramsung oxygen supply zaṭek 90% (nitin hmanmi 7,500 metric tonnes) cu mina tuamhlawmnak ah an hmang thluh tiah India Senior health official Rajesh Bhushan in a ti.\nIndia facing a rising wave of coronavirus, record case numbers, and some hospitals are running out of oxygen https://t.co/7E30HDzctx\nṬumkhatnak Covid boruak luarbik September thla hrawngah nikhat ih an hmanmi oxygen cu 2,700 metric tonnes lawng a si. Ṭuṭum cu a hlan ai in let 2 luan rori`n Covid mina hrang ah oxygen hman a ṭul.\n“Boruak a sia tuk ih Siizung ICU ihkhun a lawng hlan sung, nazi 12 sung tivek rori ambulance sungah Covid mina kan tuamhlawm lawk ṭul. Cuvek dinhmun cu kan si” tiah Pune khua ih Siizungpi doctor Siddheshwar Shinde in a ti.\nHmundang ihsin Pune ah Covid mina tuamhlawm dingin pan ṭheu a si nan tu ahcun ventilator hai deih loin khua dang ah mina tuamhlawm nakding an hawl ṭul ve thlang.\nDr. Siddheshwar Shinde cun “atlangpin cu kan siizung ah kan ṭul hai zat oxygen kan nei ṭheu. Nan, tubaite hrawng khan Covid mina an pung tukih besia luar an tam tuk ruangah Oxygen kan tlasam. Tu ṭum cu mino kum 22 mi hrawng khal Oxygen thluah an ṭul” tiah 9xNews hnen ah a sim ih “ziangtiktiang kan awh ding ti hi zo hman in kan sim thei lo. Tuṭum boruak vek kan thleng thei ti hi India cozah in a rak ruat ban lo si ding” a ti.\nIndia state ṭhenkhat ahcun mah ramkulh hrang oxygen plants an nei ih cuvek hmun ta cah in India khuapi ṭhenkhat cu an buai vutvo.\nCutin, India khuapi hmun ṭhenkhat ih Oxygen mamawh tuk cu cozahpi in Oxygen phurtuding Oxygen Express Tlangleng a tlanter lawlaw.\n“Oxygen plants hi a tu ṭulsamnakbik khuapi pawl thawn a hlataw tuk. Theitawk suahin kan cangvai rero nan a phur dan dingah harsatnak kan tong” tiah All India Industrial Gases Manufacturers Association president Saket Tiku in a ti.\nIndia rampi ah hin thli Oxygen tifai in ti (liquid) ah cangter in Siizung ih supply tu factories 500 hrawng an um. Atamsawn cu tank phur motor thawn an kuat tlangpi.\nOxygen thun dingin tlaraw a ṭul ih nazi 1-2 an rei. Motor tank ih thun sung ah nazi 2 hrawng a rei. Cun khua dangdang an phur nakah tikcucaan a heu zet. Asancu Oxygen phur motor pawl cu nazi 1 ah km 40 hnak ih tam in (40kmph) an tlan sianglo. Cun, accident ding phang ah zaan ah khual an tlawng sianglo.\nCuvek a si tikah India ram Covid karhtuk cuangnak hmun tamzet ah Oxygen paam a tlung ih umnakding Siizung ihkhun haideihlo ruangah le Oxygen daih awlo ruangah mi an thi cupco.\nHitiih Covid a karh nasatuk cu ramkhel party tamzet cun a tufang India cozah dinglai Modi party hi mawh an phurh. Congress party hruaitu Rahul Gandhi cun “Corona virus hin Oxygen level a ti niam thei. Nan, Mithi an tam nak san cu Oxygen sambaunak le ICU ihkhun daih awlo ruangah a si. Cucu Government Of India ih mawh a si” a ti. A sim duhmi cu ṭumkhatnak Covid boruak hnu, India cozah in biaknak puai le ramkhel lamzawhnak a ong ruangah Covid a karh sal ti a sim duh mi a si.\nMaharashtra, Oxygen plant ih ṭuanvonei Rajabhau Shinde khalin “Kan hnaṭuan dan ti kau ding cun bawmnak sumsaw kan mamawh tiah cozah ṭuanvonei hnen ah kan sim ringring. Culaiah zohmanin cuupcaap an ti lo. Nan, tu ah voilekhat ah Siizung le doctor pawl in thih le nun thu in Oxygen cylinder kan mamawh an ti thlang. Tuvek dinhmun thleng ding hi kan si lo. An sim ṭheu vekin tidai na haal hlan ah tikhur lai cia aw ti a si. Nan, kan rak tuah lo cu teh” a ti.\nTlawngkai ninga ah India ram ah Covid case thar 332,730 a um. Cumicu leitlun huap in Covid mina thar hmuh tambik record thar a si. Nazi 24 sungah register mithi 2263 an um.\nTudinhmun ah India ram ah Covid 19 mina 16.3 million hmuhsuah a si zo ih cumi ah 13.6 million damsal le 187K mithi an um a si.\n← Hakha Minister Quarters in Meithal puak thawm a thang\nMyanmar ramsung ASEAN palai rat ding thu ah Min Aung Hlaing in a cohlang →\nMizoram : Chinmi kut sungah Rs ting 26 luan man riit theih sii an kai


Ralkap In Mindat Baptist Biakinn Sungah Zu An In – Meifar\nChinram sungah thuneihnak latu ralkap pawl an duhduh in an khuasa, Falam peng Taal khua ih Baptist Church sung khalah umhmun an rak khuar zo ih biakinn sung thilri pawl an siatsuah. Bible le hlabu khal biakinn lenglam ah an hlon.\nTualsung mi pakhat in “Biakinn sungah an duh dandan in an um a si ding, biakinn sung cu tuar theih lo ding khopin a rim a sia tuk. Khuasung inn pawl khal an siatsuah ih inn 20 lenglo cu a thar in an saksal a ṭul” a ti. Taal khua ah ni 5 sung an cam ih an vok le ar pawl an thatsak ih an eiral.\nRalkap pawlin Taal khua an siatsuah hi aveihnihnak a si thlang. August 28 zinglam ah Falam Christian Ministers Fellowship (FCMF) ih hohanak in biakinn ti thianhlimnak le Pathian hnenah thlacam apnak an va nei.\nTuiṭum khalah Mindat peng, Chat khua ih Baptist biakinn sungah umhmun an va khuar ih biakinn cu an ti borhbah. “Ralhrang pawl cu Mindat peng, ချပ်ကျေးရွာ ih Baptist biakinn sungah umhmun an va khuar ih biakinn sungih cabu pawl an siatsuah.\nBiakinn sungih thilri bungrua pawl an siatsuah, biakinn sungah zu an in ih an ri. Kawhhran member pawl ih meisa cet khal an ti siatsak” tin Shane Aung Maung in a facebook cahmai ah a tarlang.\nChinram Ah Ralkap In An Milesa Mithi Ruak 2 Cu Ekinn Sungah An Hlon


Nipi Ni Dang - Chinland Today Media\nSeptember 12, 2010 1:12 am·0 comments\nDungthluntu pawl hnen ihsin an zir ih ti-rawl ei tlangnak le thlacam thlangnak thawn pawlkomnak an nei ringring. -Tirh. 2:42\n– 2 Korin. 5\nNikhua ttha Nipi Ni sunhnu khawm ttheh ah ka ke in innhnen vengpa kiangkap ah ka leengvak. Ka vahnak lamzin tluan ah mi pakhat cu hramhring a tan rero ih, “Hello, na dam maw?” tiah a daan kel vekin kan biak aw. Anih in, “Nipi Ni dang a si,” tiah i rak sawn. “Ka innsang hna ka ttuan, thungai thlak ih ttuan si loin ttuan awter,” a ti duhmi a si pei maw tiah nehhnu ah ka ruat saal.\nA caancaan cu khawm khal hi a daan kel vekin khawm awkter a si ih Nipi Ni\ndang a si ttheu. Kawhhran hmaisa ih zumtu pawl hrang ahcun zumtu dang pawl thawn pehzom awknak an neihmi cu an thathawhnak hrampi a si (Tirh. 2:41-47). Cumi cu kawhhran hmaisabik an thok ih an zate in zumtu thar an silai caan a si. Thungai thlak in an pawlkom aw ringring.\nPathian thawn ton awk ding hngakhlap aw. Pathian cun in tlaansan dah lo (Hebru 13:5). A hmin in kan pumkhawm tikah kan hnenah a um (Matt. 18:20). Nan phurrit thawn Pathian pan uhla Amah cu thangtthat uh (Jeim 4:8).\nPathian thu zir dingin feh aw. Zarh tinte thil thar kan zir ngah lo thei men, asinan Pathian Ttongkam thudik in thazaang pek ringring mi kan si (Saam 119:105). A hnen in thei ding ruahsan aw.\nZumtu dang pawl thawn pawlkomnak nei dingin feh aw. Khristian nun ah pakhat le pakhat kan ttul aw veve a si. Midang thazaang pek aw, an zumnak sawmngiar hngai awla an hrangah thlacam aw (Hebru 10:24-25).\nBawipa, hmante’n khawm dingah\nThungai thlak ih thinlung tharthawhnak in pek aw,\nNipi Ni dang a si lonak dingah. – Anne Cetas\nThlarau rawl ei na duh asile\nPathian Ttongkam hiarhalnak thawn Biakinn ah feh aw.


Trump In Ram 7 US Luh Ding A Kham, White House A Ding Hnget - Chinland Today Media\nJanuary 30, 2017 7:02 am·0 comments\nTrump le a kaih hruai pawl ih lairelnak cun leitlun ih beuhnak hawl raltlan ram 7 pawl cu an ram sungah ni 120 sung luh khamnak an suah. Khamnak daanthar an tuah mi ruangah mi 109 pawl hi tuhrih tiang ahcun an kaitang. US ramsung le leitlun hmun dangdang mipi pawl in hi thu ruangah an duhmi pholangnak hrang lamzawhnak an nei. US president Trump cun US rampiin thuukzet ih thuhla ngaihventu kan tul tiin a thusuah mi ah a ding hnget ih White House pi rorelnak khalin a din hnget pi.\nUS ramsung ih daan thiam upa 16 pawl in hithu hi daan hrampi kalh mi a si tiin an el. US in a ram sung ih ni 120 sung luh a sian lomi ram 7 pawl cu Iraq, Libya, Somalia, Sudan, Syria le Yemen pawl an siih an lakah beunak hawl ih vakvai Syria pawl lakluh ding cu camkhat sung a ti cem lawk.\nKham a tuar mi ram 7 pawl hi Muslim ram tumbik pawl an si ruangah sakhuanak ih namneknak a sitiin mipi pawl cun an au. Asinan Trump cu hi hi sakhuanak lam thu siloin rampi kilhimnak le zohfelnak a si tiin a let ve. Ni 90 sungah zohfel thluh an si dingih cumi hnu ihsin hi ram 7 pawl, US thawi rammi sinak nei kop pawl cu hrentang an si nawn lo ding.\nTui dinhmun ahcun khammi ram 7 um mi pawl US mi sinak an rak nei kop khal a sile Vanzam tumnak ah hrentang lawk an si ding tiin an ti. Asinan UK le Canada ram ihsi rammi sinak nei kawp pawl cu a hnong tel vello.#\nMore from my siteMinung Canvo Colobik Ram 10 Ah Kan Ram ParuknakUSA National Security Advisor Thar Susan RiceMipi Thutheihtertu Journalist 69 Thah An SiIS Pawl Hotu Ih Thurel Record An SuahWhite House Ih Luh Thup Tum Tu Kaih A SiRam Sia Tawp Khawk Kawlram


MIPHUN SUNMANG - Hre Mang\nMIPHUN SUNMANG (National Vision)\nKawlram a tumsuk, lole a thansoh dingzatin a thansoh lonak bik cu ziang asi pei? Ramsung thilsuak a that lo ruangah asi pei maw?. Rampi pawl ramdangmi pawl hnakin an at cuang ruangah asi pei maw? Thu tampi lakah abik kan sim asile hruaitu pawlin ramppi sunmang (global national vision) an hloh ruangah a si bik. Leitlun pumhuap sungah Kawlrampi ih hmakhua an ruat ban lo, hmuban lo, cumi hrangah rampi ke an karpi lo ih ramsung minung pawl ziangtin kan (kawlpawl-ralkap) kutsungah kan uk thei ding, ziangtin ramsung mi uknak thuneihnak kan kut sungah a um thei ding, timi lawng an ruat ruangah asi. 1962 laiah Rangon cu Asia ramkulh sungah khawpi mawibik (pakhat?) a rak si. Kan dunglam kum 50 sungah ram thansoh dingzat a thansoh lo tikah Kawlrampi cu leitlun ramkulh 200 lenglo lakah a thangso lo bik, farah bik ram sungah siar tel asi. Ziangruangah?\nAmerica ram hi ziangruangah a thangso bik, tiah leitlun thiamsang filawr pawlin an tlir theu. Thu tampi lakah, i) thuanthu hawi in sim asile I & II leitlun ralpi lakah Russia, Europe pawl nasa ten an cem lai ah America cun sumpai malte lawng milai an thi ih sumpai, ralthuam zuar in siseh sumpai a cawihmi pawl ruangah siseh nasa ten a rak hlawkpi. Cutin leitlun ralpi I & II a cem tikah leitlun ram thangso pawlih ban rual loin hma a sawn. Ii) Cun khatlamah ramsung minung pawl dinhmun lam in thlir asile America ramah leitlun pumpuluk ihsin thiamsang filawr pawl finkhawm awknak hmun asi. Cutikah leitlun miphun tiantian ram tintian ihsin mifim mithiam an finkhawm awk tikah fimthiamnak lamah leitlun hmahruaitu an si. Curuangah pursum leilawnnak lam ah siseh hma an sawn in ramdang hmaiah an tlancak. Iii) Political policy lam in thlir asile democracy pa bik ram dinhmun in ramsung milesa pawl fimthiamnak zalen zetin an hman thei dingin ram uknak in tha a pek lawng si loin canpual tha a onsak, a bawm, a tungding tikah an thangso. Iv) Cun khatlamah pursum leilawnnak lamah sumpai tuakdan zalennak a pek tikah leitlun pumhuap in bulpak, mibur in simpai tipung, hawl, hnatuandan an zuam cio ih thansohnak an suahpi. V) Cun thlarau lam in thlir asile I & II leitlun ralpi a cem tikah England ram cu a tumsuk sinsin. Asinan America ram cun leitlun ramtin ah missionary a thlah, cabu tampi a suah, Pathian rawngbawlnak ah $$ million tawmin leitlun killi ah American mi thawngsiar tel in missionary ah an feh suak ih Thuthangtha an karhzaiter. Cupawl cu thulangsar pawl an si. American ram hruaitu pawl ih miphun sunmang (National vision) cu America ramkulh lawng asilo, politics, economics, thlarau lam ah le pawlkomnak ah siseh leitlun huap sunmang (globalized national vision) an nei ih Pathian in thiltha tuahsuaknak hrangah leitlun huap in a hmang. Cutin America mipi neihmi mibur thazang (social political capital) khal leitlun huap mipi hrangah thiltha tuah in an hmang aw ve.\nChin miphun thuanthu kan zoh asile Northern Chin state ah Falam, Hakha, Tedim hi khaipa bik an rak si theu. Thlanglam laitang hi an than a tlai deuh, bulpak in filawr zetzet an um nan mibur in an than a tlai deuh. Northern Chin ramkulh sungah social, biaknak, miphun hmin cangvaihnak ah Hakha, Falam, Tedim hi zapi huap cangvaihnak a um rualrual in a hran teten cangvaihnak khal a um. Peng dinhmun in kan thlir a sile mai peng sung uk awknak, thuneihnak fangfang ah a buai rero tu pawl an thuanthu a tumsuk vivo ding, lole an thansoh ding zat rualban in an thangso lo dingih Chin mi zapi huap, Kawlram pumhuap, leitlun huap in ruahnak kau, miphun sunmang (globalized, national vivion) a nei ih huap kau zetin hma a nawrtu an thangso vivo dingih miphun tampi hrang thiltha tuah dingin Pathian in a khaisang vivo ding tiah simcia theih asi. Mai peng sung thuneihnak fangfang ah a buai rerotu pawl cu an peng sungah thunei bik, si bik si an cuh aw dingih anmah le anmah an cuk aw rero ding. Cutin miphun dang an thansoh rero lai ah tappi kom awh anmah le anmah an cuk aw rero ding tiah sim theih asi. Cucu leitlun milai mibur, miphun thuanthu zoh in thil umdan asi.\nMiphun pakhat ih sinak ah bulpak, insang, khua le tlang, hrinhnam, peng, denomination, party, rampi huap, le leitlun pumhuap in kan neihmi mibur thazang (social political capital & resource) hmaizai thiam hi tuisun leitlun huap tlan zuam awknak (globalized comptetition age) hrangah a thupi hleice. Cuvek thotho in thlarau lam khalah bulpak, insang, kawhhran pawlkom sung cangvaihnak a hran teten a um vek in kan zapi ten satan raal, raal pakhat kan do ih Pathian uknak sungah Khrih ah unau, lamtang khat kan si timi mit zoh ih thiltha kan tuah rualrual in kanmai lamtang asi mi a siat suah pang lo nak ding, le thiltha kan tuahmi in kan raal satan lungawinak a suahter lo ding ruat thiamnak, vanlam fimnak kan tul zet asi.\nNang, na umnak telnak mibur, miphun sunmang ziang asi? Ziang huap in na telnak mibur nan cangvai ih nan neihmi mibur thazang zianghrangah nan hmang aw? Nan hruaitu pawl sunmang le ruahnak in ziangtiang an huap, hrinhnam, peng, pawlkom pakhat sung thuneihnak fangah an buai tawk maw, miphun zapi, rampum, leitlun huap in miphun sunmang thawn an lo hruai in an lo hruai maw?\n“When people do not accept divine guidance, they run wild” (Proverb 29:19). “\n“Pathian hnen ihsin theihternak mipi in an cohlan lo tikah mipi an pawngrawng.”


Kan Biazai (2) - Chinland Today Media\nMay 13, 2010 8:54 am·2 comments\nMAW.. KA NU!\n– Salai Zuun Thup\nHmailam caan saupi thlirtu\nI hringtu sunghno ka nu cun\nA duhzetmi kei, a hrin fahniang\nThanso ding duhsak tukah\nRam lian, ram thatnak hmun pan dingin\nSiang lo cing te in i thlah.\nCaan reipi then aw dingih i thlah Ni\nThuh thei lomi kan nui’ mithmai ah\nKham thei loin a luang, mitthli!\nHmuh thei lomi kan nui’ thinlung cu\nZiangtlukin tuar na pei maw?\nA luangmi ka nui’ miithli\nKa lungthin mit ah a caam rinring\nLung kuai ih a tahnak aw thawmte khal\nKa hna thlam ah a caam ringring\nSunghno ka nui’ mit ihsin\nLungkuai mitthli luang hmanseh\nTumtahnak hmun thleng dingin\nZuang sin tento hrih lang khaw ..\n– Van member\nI hringtu Nu ka duhbik\nKa Nu in kei I duhbik\nKan pahnih kan duh aw bik.\nA kaa sung rawl I fah\nHruk ding hnipuan I tah\nTlawng inn tiang in I thlah.\nA taang neem ah I pom\nHnawi ti thlum thawn I cawm\nDuhdawtnak thawn I lawm.\nThat lonak tuah I kham\nKa hrang thlaza a cam\nIn duhsaknak a tam.\nKaa in ka sim thiam lo\nCa in ka ngan cawk lo\nNui’ duhdawtnak ka co.\n-Lal Lian Hum\nLeitlun ah in duhdawttu NUNU,\nMitthli thlanhri le thisen luangin kan semsuak,\nKan tap ai ding siang lo te’n in pawm in cawitu NUNU,\nUico rawl hawl bang a sur a sa khalih vak hnianghno tu NUNU,\nRuahnak tha ziangkim co thei ding in\nVanlam thlawsuah malsawm in dilsaktu NUNU,\nKan suahvah can ah thinhar mitthli thawn\nCan rak hmang theutu NUNU,\nA duhdawtnak tum zia a mitthli luang cu\nZo si leitlunah hnulthluh thei ding?\nNUNU i’ duhdawtnak thei fiangtu cun\nLungzur mitthli tla loin um thei hlah hai,\nKan zawnruat ih cem ni nei loin\nJudah pawl cun hitin thuanthu an sim theu….\nPathian in naute cu leitlun ih a run thlah zik lai ah\nNaute: “Keimah lawng cun ka um a har tuk ding”\nPathian: “Nangmah umpitu ding ka lo hawl sak ding.”\nNaute: “Na hnenah ziangtin ka ra thleng sal ding? Nangmah thawn ziangtin kan biak aw thei ding?”\nPathian: “Nangmah a lo umpitu ding vancungmi cun a lo sim leh ding. Na hrangih tulmi pohpoh a lo tuah sak thluh ding. Keimah thawn biak awk daan siseh, ka hnen na rat sal thei ding khal a lo sim zirh thluh ding.”\nNaute: “Cutluk ih ka hrang umpitu sunglawi cu ziangtin ka ko ding? A hmin in sim thei pei maw?”\nPathian: “Nangmah a lo kilkhawi ih, alo umpi ringringtu ding vancungmi cu, a sinak rori in ‘Ka nu’ ti’n ko mai aw.\n*Hnatuannak ah inn lam ih na tanmi na fanau pawl na ruat ringring ih, inn ih na um tikah hnatuan na theh lomi pawlin an lo hnaihnok theu. Cubangtuk harsatnak cun an lo feh san dah lo. Na thinlung cu na duhdawtmi pawlin an lo hman sak ringring.\n– Golda Mier (Israel prime minister hmaisabik)\n*Nui’ thinlung cu a thukzetmi hawrkuam vek a si ih, cutawk ahcun ngaidamnak na hawl hmu ringring ding.\n*Nunau hmuahhmuah in dinhmun sangbik an conak cu ‘Nu’ an sinak ihsin a si.\n* “Nu’ sinak hi hlawh man nei hnatuan sangbik a si, cuih hlawhman cu ‘duhdawtnak thianghlim’ a si. – Mildred B.Vermont\n* ‘Nu’ na si ahcun na um a har dah lo ding. Nu pawl cun thu hmuahhmuah vei (2) an ruat. Pakhatnak cu amai’ hrang, Pahnihnak cu a fa hrang. – Sophia Loren\nNa thei maw?\nSteel (thir) 1,000 kg tuahnak dingah tidai 150,000 liters hman a si ih, mawtaw (car) pakhat tuahnak dingih tidai an hmanzat cu 400,000 liters hrawng a si. Newspaper 1,000 kg tuahnak dingah tidai 750,000 liters hman a tul.\nNangmah ngai ee… Nangmah ngai ee..\non May 15, 2010 at 9:23 pm\nNU pawl cu ziang ah fa in nei?\nan hur ruang ah le an mah nuam nak lawng an ruat ruang.\nNu hmuahhmuah zo khal an tha lo\nNu pawl ka hua.\nNu pawl ka that duh.\nA si nan ka that thei hai lo.\nkha tin ka ruat.\non July 13, 2010 at 4:35 pm\nhi tluk ih nu duhdawt nak ngan thei cu ka lo uar nasa. kei khal hi vek ih nui’ duhdawt nak ngan thei dg in ka zuam rero lai si. Atu lam khal ah siar ding ka rak hngak hlap nasa…


Kum 70 In Fapawi- Nau Hring Pitar .. Mangbangza Tak Asi .. -\nKum 70 In Fapawi- Nau Hring Pitar .. Mangbangza Tak Asi ..\nMai Sofia October 16, 2020 0\nKum 70 tlun in naupai nauhring Pitar.. mangbangza tak asi .. leitlun laksawng khal a ngah ih mangbangza pakhat ah an ret.\nMinung timi cu kum upa deuh ih fahrinh timi cu a ttha tiin an rel.. Kum no laiah sumhawl kum 30 tlun 35 hrawng ah fa pakhat hnih nei hicu mimung tampi ih hman mi asi.\nTui langter duhmi cu Adriana Illiescu timi Pitar asi. tui pitar cu a kum 66 ah a hmaisabik fa a nei. Cui hmaisabik nau cu 2005 kum ah a nei. A fanu te a neih laiah Leitlun Kum tambik lamah a tel ih a mah cu leitlun Kinit ah a lut ih laksawng an pek. Sinan, amah nunnak ah awl ai tein cu a feh men lo.\nMi dang ih nautak khal tampi a tuar. Sinan Pitar Adriana cun a mah zumnak vek in a fanu Alza cu a rak nei.. ” Ziangah Pitar hnu Nau na nei ” tiin an sut .. Cui Pitar cu Kum 20 asi laiah Pasal a nei dah ve ko. sinan an tthenawk ih phunsang tlawng Saya mah a hei tuan lai.. Pasal a nei ih fa a nei thei cawng lo..\na fa neih thei lo nak cu Doctor pawl hnenah kum 9 a hmuh aw ve. Aphunphun in a zuam.. thlalang sungih neih ding hman a zuam dah nan .. cuticun Kum 66 a kim thlang.\nCuticun netabik ahcun Fa a pawi thlang.. a mah le fanau a duhdawt tuk .. Nau a pai laiah a phunphun harhdamnak lamah harsatnak a tuar ve nasa .. Fanau duhtuk nak thinlung thawn tuar phah in a nei thei cih ..\nSource : Shwe Nyan Shin\nPrevious Post: Natsia Laiah Umharphen Zoh Ding Pa 3 ..\nNext Post: Naupai A Thei-aw Hnu, Nazii 1 Sungah Fa A Hring.. Leitlun Mangbangza Asi ..


Hling Fatakte - Chinland Today Media\nJanuary 24, 2016 11:38 am·0 comments\nMizansun cu thingkung pakhat hnuaiah ka mawttaw ka cawlhter. Cumi thingkung parih a ngerh aw mi hling hri (kung) ro pawl cu an kiak ih mawttaw parah an rung tla. Ka kut thawi’ ka hlon paih lo ruangah, mawttaw a fehsuah ahcun anmahte’n an tla leh mai ding ti in ka tanta pang.\nTuini ah ka pasal in kan mawttaw ke hling ih a sun pop thu i ra sim ih ka mang a bang zet. Ka pasal cun mawttaw ke suntu hling khal cu a rak phawi ih i hmuh. Hling cu fatakte ngaingai a si. Asinan mawttaw ke ih a paatnakbik zawn kherkher ah a lut ngah.\nWorkshop ih kan va feh tikah mawttaw siat remtu in a paatnakbik zawn kherkher hling ih a sun ruangah belh a theih nawn lo thu, belh a si khalle pressure tuar thei lo in a kuai sal thei thu in sim ih, mawttaw ke dang thleng lawlaw ding in thuron in pe.Centimeter hrek hman a kim lo mi hling fatakte in a sah zet ih ih ka ruat mi mawttaw ke pakhat a siatsuah thei. Ka pasal in hling a hmuh vete’n ruat ta hran lo ih a phawi tikah thli suak awn a theih cih thu i sim. Thli suah dan cu a muangcang ko nan a suah thluh ahcun kan buai ding. Curuangah thli a suah thluh hlan ah workshop ah kan fehpi lohli.Cui hling fatakte pakhat cu ka thinlung ah ka hminsin.\nZiangtluk ih a hnget mi nelawknak le ngainatawknak va um khal sehla, rualpi le nupi pasal karlak ahhin hling ih sun pop thei mi a nemnak zawn pakhatkhat cu a um thei tiah, keimah le keimah ralrinnak ka pe aw.Kan ttong mi ttongkam kam khat hi “A poi lo ding” ti ih ruat in, hling fatakte vekih tanta daithlang men ding a si lo. A poi tham lo ding ti ih ruat mi hling fatakte in mawttaw ke vekih a sah mi ngainatawknak khal a siatsuah pang thei.Pakhat le pakhat kan komawk can ah mi nuam aw thei, mi nel olsam kan si ruangih ralring lo in kan ttong mi simaw, kan cepoh hrimnak ttongkam simaw khin midang ih an nemnak (paatnak) zawn, an ngai thupitnak zawn a va tuahmawh kherkher can a um pang thei.\nCutikah ngainatawknak thli pawl nuamtete’n an mal vivo ih, a netnak ahcun nel aw nawn lo in mi thar vekih can a theih. Mawttaw ke thar thleng a theih vekin, rualpi khal a thar thleng a theih ko. Asinan a hlun le a thar cu ziangti hman in an bangrep thei nawn lo ding.Kum le can tampi cem ih dinsuah mi ngainatawknak le duatawknak hruangkulh pi kha hling fatakte siseh, hling tumpi siseh sunter pang lo hi a tthabik. Thaisun ah ziang a cang ding ti zohman in kan theih lo cuh!\nHram: Nine Nine Sanay ih leh mi “Ahmat Tamae Shu.”


Hakha Feh Ding Ralkap Mawtaw Cu Falam CNDF In An Rak Do Ih Ralkap 6 An Thi – Vapual Auaw\nChin ramkulh Hakha khawpi kiangkap ih CDF Hakha le ralkap doawknak a sosan tuk ruangah ralkap cun Kalay in ralkap mawtaw 2 cu may 21 zingah Hakha lam ah an kuat. Cumi cu CNDF Falam in an theih tikah lamlak ah an rak bawh ih Falam le Kalay karlak ah an do aw.\nFalam CNDF le ralkap cu May 21, zinglam nazi 8 le 9 kalak ah do aw an si ih an doawknak ah CNDF lam in Salai Cungte cu ram hrang a nunnak a hlan. Doawknak ahcun ralkap lam ralbawi pakhat tel in ralkap 6 an thi tiah Falam CNDF in mipi theihternak an nei.\nFalam CNDF cun “Chin ramkulh, Falam peng, Lumbang khaw kiangah May 21, zing nazi 8 hrawngah CNO/CNDF le tualthat acozah ralkap pawl karlak ah kahawknak a suak ih CNO/CNDF lamin miralṭha pakhat nunnak a liam, tualthat acozah ralkap lamin ralbawi (Captain) pakhat telin ralkap 6 an thi. Tualthat acozah ralkap pawlih mawṭaw khal lamzin thlangah a let thla. Tualthat acozah ralkap lakin ralkap pakhat hriamhma tuar tel le a dang ralkap pakhat, an zaten ralkap pahnih an tlansuak thei,” tiah ca an suah.\nTuini May 21 thotho ah Kalay in ralkap mawtaw 10 cu ralkap le ralthuam khat in Chinram lam an pan tiah theih a si ih khawitawk bik an feh ding timi cu theih a silo. Saklam laitlang ah Hakha , Tedim le Falam khawpi fehnak zin ah tiin ralkap le CDF doawknak a um. Thlanglam laitlang ah Mindat khawpi cu ralkap in an uk ih Kanpetlet CDF le ralkap cu an hringhro aw rero. Falam CNDF cu Chinram humhimtu CDF sungtel thotho an si.\nRam Hrang A Nun Hlantu Miraltha Salai Cung Nawl Piang Ih Thucah


Mindat boruak sosang, SAC ralkap hmai an nor vivo ih khuasung an neih thlang - Falam Online Media\nNilitnak Mindat doawknak cu boruak sosangzet si in theih a si ih SAC ralkap thazang tamzet in khuasunglam neih vivo in hmai an nor rero tiah theih a si.\nMizaanlam, SAC ralkap in ralkap thazang dang an kuat mi cu Mindat thawn peng 12 hrawng hlatnak Htinchawng ah mipi thawn nazetin an kap aw.\nTuizing, April 27, zing nazi 9 hrawngin kahdonak an ṭan ih SAC ralkap ih bomb den mi cun Htinchawng khua inn ṭhenkhat a ti kang tiah khuami pawl in an rel.\nMizaan lam ih Kalay, Gangaw, Pakokku ralkap thazang dang kuat tharmi pawl cun Mindat khuasung lut thei dingin hmai an nor vivo ih mipi lam (Chinland Defense Force – Mindat) khalin an khuapi hum tumin neihsun hriamhrei thazang thawn atu ah an do let rero tiah theih a si.\nMindat mipi le SAC ralkap cu a khaatkhaat in April 24 zaan in an kapaw thok ih nithumnak April 26 tiangah mipi lam in SAC ralkap 20 hrawng an that zo tiah CHRO in a tarlang.\nApril 26 zaan nazi 7 luan hrawngin kahawknak thawm a dai lawh ih April 27 zinglam nazi 9 hrawngin SAC ralkap thazang thar kuat bet mi le Mindat mipi an kapaw sal hi a si. Tuhrihtiangah kaphnih lam ih mithi, hliamhma tuar umzat cu thufelfai a suak hrih lo.\nApril 27, zaanlamri ih thunet suakmi ahcun SAC ralkap in hmai an nor vivo tiah theih a si ih Mindat khuasung lam an neih vivo ruangah khuami tamzet cun Mindat suahsan in hmunhim ah beunak an hawl tiah theih a si.\n← India cozah cu Leitlun huap mipi hmai ah Mualpi a Pho\nKNU in Thailand ramri ih Ralkap buuk an siim cu Ui le Ar tlan bangin SAC ralkap ṭhenkhat an tlan hlo →\nFalam in Mithi retnak Vurkuang Kan Nei Thlang\nFalam ih khawsa, Dalan tiih puhmi an kap that


Serie A : Juventus vs Empoli – Times Of Chinland\nSerie A : Juventus vs Empoli\nMarch 30, 2019 Times Of Chinland Sport 0\nTuizarh sungah Itlay serie A round 29nak an lek dingih hmaihruaitu Juvenus khal,tuizan myanmar 11:30pm ah Empoli an rak mikhual ding.\nJuventus hrang hmaitlan C.Ronaldo cu kawngnaa ruangah a tel thei lo dingih ziangtikah a ra kirsal ding tikhal an fiang hrih lo.Costa le Cuadrado khal an tel thei hrih lo dingih dungkham Bonucci cu colh caan pek a si ding.\nTuah Juventus hi hmat 75 thawn table hmaihruaitu an si ih Empoli cu hmat 25 thawn table 17nak ah an um.Juventus le Empoli hi tui season ah veikhat an rak do aw zo ih C.Ronaldo sit goal mi thawn 1-2 in Juventus an cak.Tuizan ah C.Ronaldo a tel lo ding nan,anmai innpi a si ding ruangah an huphurh lemlo ding.\nSerie A hi puai 28 lek zo a si bangin puai 10 lawng lek ding a um thlangih Juventus hrang champion si dingin puai 5 lawng nehnak an co a tul thlang.Cutirual in an hnuai ciah ih Napoli in nehnak an co thluh lo asile ,cu aiih tuan in Serie A ah an champion ding.\nCangtheimi minung hremdan (4-3-3 ) : Szczesny ,De Sciglio ,Rugani ,Chiellini ,Sandro ,Can ,Pjanic ,Matuidi ,Dybala ,Bernardeschi le Mandzukic pawl an luh hmaisa zum a si.\nTui Zarh Premier League Puai Thlirnak\nCatalan Derby: Barcelona vs Espanyol


Hla Thar Sak Aw - Chinland Today Media\nAugust 17, 2009 8:24 am·0 comments\nMaw leilung mi pawl, Bawipai’ hnenah lungawinak hla sak uh.\nAmah cawimawinak hla sak uhla lungawi in au uh. –Saam 98:4\n– Saam 97-99\n– Rom 16\nA kum 94 ah Pastor Willis cu thirleeng parih kilkhawi mi ah a cang. Pathian in thuthangttha sim dingah ram thar a pek thu lungawi te’n a leeng par ihsin a sim. Ihkhun parih kilkhawi mi a rung si tik khalah Pathian hun zohnak dingah a tthabik um daan a si, tiah a ti thei thotho. A kum 100 ih a thih tikah a taantakmi a ro cu ziangvek dinhmun khal ah thangtthatnak hla thar a sakmi a si.\nSaam 98 in Bawipa hnenah hla thar sak ding in fial. Mangbangza thil pawl a tuah zo; A huham le thacahnak thianghlim in raal a neh ttheh zo (c.1). Kan parah a duhdawtnak le rintlak a sinak ruangah harsat caan khalah Bawipa cu thangtthat ding kan si (c.3).\nHih Saam hla hi a taktak ahcun Pathian in Israel pawl sal ihsin a ruun hngainak thu asinan Khrih thawngin rundamnak in tuahsak dingmi sim sungnak khal a si. Pathian in kan hrangih a tuahmi kan theih ahcun tuih sun ih kan harsatnak le a fiang lomi thaisun hrang khal ah Pathian kan rinsan thei ding.\nMaw tifingriat pawl le a sungih ummi pawl, au ciamco uh… Maw tlang pawl Bawipa hmai ah lungawinak hla sak tlang uh (cc. 7-8). Sersiammi pawl ih Runtu an thangtthatnak ah tel ve uhsi!\nThai sun thu ka thei lo,\nHmailam ah ziang a ra thelng ding ti ka thei lo;\nAsinan Bawipa cu keimah thawn a um ti ka thei,\nKa thinlung in thangtthatnak hla a sak ding.\nPathian thawn a mil awmi thinlung in thangtthatnak hla a sak.\nThiisen ih Huham\nNa Kut Sungah Ziang A Um?


A Nupi Ih Naunu A Pawngsual Ruangah TNLA Pawlin An Kai, A Nupi In A Naunu Cu Ava Vuak – Meifar\nA Nupi Ih Naunu A Pawngsual Ruangah TNLA Pawlin An Kai, A Nupi In A Naunu Cu Ava Vuak\nShan State, Namhsan khua ah pacang kum 35 mi in a nupi ih naunu fala kum 21 mi cu a pawngsual ruangah tualsung mipi ralkap TNLA pawlin an kai. TNLA pawlin a pasal an kaih ruangah a nupi cu a thinheng tuk ih a naunu cu ava vuak ciamco.\nMay 13, 2022 sun ah fala kum 21 mi cu a damlo, a cau tuk ruangah an inn ah siivai an thlaih. A unu ih pasal in ava vehvai ih zohman an um lo ruangah a duh lo nacing in a sualpi. Nikhat ah veihnih a sualpi.\nTualsung mi pakhat in, “Fala nute cu a damlo ruangah inn ah siivai an thlaihaw, simlam ah a ziaum deuh ih a tho thei. A unu ih pasal ih ava vehvai ih a mit le a kaa a tuampit hnuah a duh lo nacingin a sualpi” a ti.\nA nulepa an tlun hnuah a parih thilthleng cu a sim thei, a nulepa in TNLA hnenah zual an ko ih mi pawngsualtu cu May 15 sun ah an kai. Vengsung mi in, “A unu ih pasal in midang hnenah na sim asilen nan innsang zaten ka lo that thluh ding tin a hringhro ta.\nA nulepa hnenah a sim ih a nulepa in TNLA hnenah an hek ruangah an makpa cu an kai. A unu in ‘nangmah ruangah ka pasal aum nawn lo’ tin a naunu cu ava vuak ciamco. A vuaknak ah a taksa khal a thling thluh” a ti.\nAn makpa cu Mandalay, Meiktila khuami a si. Namhsan khua ah hnaṭuan in aum ih nupi a nei lanta, 2019 kum khalah a nupi ih naunu cu pawngsual arak tum zo. Fala kum 21 mi cu pawngsualnak ruangah le a unu ih vuaknak ruangah hliamhma nasa zet a tuar ih siizung ah an tuamhlawm rero lai.\nGerman Boxer Cu An Thonawk Laiah A Thi\nRalhrang Pawlin An Kuthnuai Ih Cangvaitu Pyu Saw Htee Hruaitu (2) An That


Biaknak le Politics - Chinland Today Media\nMay 17, 2009 12:05 pm·2 comments\nBy- Rev. Dr. Khaw Lian Uk\nBiaknak le politics timi thulu hmangin thu rel khawm theinak cantha in pe tu Pathian hmin ka thangthat. Falam Union,Delhi ih tuanvo neitu pawl hnen khalah lungawithu ka sim a si.\nTuihtum cu Tibet pawl ih thuanthu, Mahatma Gandhi ih thufim le Rev.Martin Luther King Jr pawl ih pekawknak pawl tla zohthim in biaknak le politics timi thu hi relkhawm sehla a thading tin ka ruat.\nKhuahlan ah Mongolia pawl hi Tibet phungki pawl ruangah an mipa pawl cu phungki ah an lut thluh. Cutik ah an nunau pawl cu pasal neilo in lakfa lawng an pai.\nNehhnu ah an fa le pawl cu an thinheng tuk ih communist ah an cang thluh. Tibet pawl hi an thuanthu kan zingzoi tik ah biaknak lawng an cilh tu pawl an si.\nTibet ramthu ah Rev. Richard Wumbrand in hitin a rel: “Biaknak lamlawng buaipi ih politics lam ngaihsakhna thiamlo Tibet ram cu China in a cimral thlang.” a ti\nHimi thu ka ruah tikah kan miphun lak ih sin Pathian hnatuan tu pawl khal in thu napi in kan ruah a cu thlang in ka hmu.\nPathian hnatuan tu pawl in kan mipi nekrawknak a phunphun an tuarmi pawl hi umsan men in kan nih ih buaipi ding a silo ti in le politics cu a khawvel tuk ti in umsan men in van lam thu lawng buaipi ih kan um hi a dik pei maw tin ka ruat a si.\nMartin Luther King thuanthu khal hi kan zoh ta hnik pei!\n( Pu Hre Mang ih rihli groupsmail ih ta laktawimi) Kumtin a voithumnak thawhttanni hi USA ahcun Martin Luther King Jr. Day tiah official holiday asi. Cozah zung hmuahhmuah an khar theh. USA ramah mimal hmin in official holiday hman mi pali lakah Rev. Martin Luther King Jr. a tel ve.\nMartin Luther King Jr. cu Jan 15, 1929 ah a suak. A nauhak lai ahcun miphun thleidan awknak ruangah USA ramah midum le mirang tlawng pakhatah kai khawm a theihlo, Bus pakhat sungah totlang a theih lo, rawldawr pakhat sungah totlang a theih lo. A nauhak laiah Atlanta khua ih a ummi midum tlawngah ca a rak zir.\nPhunhra a awng hnu ah 1948 ah Morehouse College , midum tlawng thotho ihsin B.A. degree a rak ngah. Cuisin Corzer Theological Seminary, Pennsylvania ah Bible tlawng a rak kai. Bible tlawng ahcun mirang pawl thawn an kai tlangih an class ah student president ah an rak hril.\n1951 ah B.D. degree a rak ngah. Cuisin scholarship a rak ngah ih Boston University ah PhD a rak zir zawm ih 1955 ah PhD a rak ngah. Cutawkah midum fala mawite, Coretta Scott a rak tawngih nupi a thit hnu ah fapa pahnih le fanu pahnih te an nei. Martin Luther King Jr. cun a pa’I pastor tuannak kawhhran Ebenezer Baptist Church ah assistant pastor in a pa a thihtiang a rak tuan.\nKum 1954 ihsin Dexter Avenue Baptist Church , Montgomery , Alabama ah pastor a tuan thawk. Pastor a tuan phah in “Advancement of Colored People” timi pawlkom member a rak lut. 1955 ihsi thawk in US ramih midum pawl nautatnak pawl do in midum pawl milai canpual hrang sualin hotu a rak tuan thawk. Mipi tampi hnenah hmun dangdangah feh in thu a rak sim. 1955 ihsin US cozah hnenah duhlonak an langternak (sandahpiahnak) ah ni 382 a rei.\nDecember 21, 1956 ah US Supreme Court in “midum le mirang thlei dan awknak (segregation) dan kha constitution thawn a kalh aw” tiah an rak phuang suak. (“US constitution cun “All men are created equal” ti asinan nunau, mi farah le midum pawl cun hril awknak ‘national election’ ah vote an rak thla thei lo, midum le mirang tlawng hmunkhatah an kai tlang thei lo, bus le rawldawr pawl khalah midum le mirang bus pakhat le dawr pakhat to tlang theih asilo. Midum pawl cu mirang pawl sal an rak si dah ih mirang pawlin an rak ten ruangah an thleidannak a rak si.\nCutin duhlonak an langter laiah Martin Luther King Jr. cu hotu a rak si ruangah mirang pawlin a innah bomb an puah, hronak a tong, palik in an kai, thawngah an tlak, cutincing cun midum pawl hotu dinhmunah a lar so vivo.\n1957 ah Southern Christian Leadership Conference ah hotu ah an rak hril. Himi pawlkom hin milai canpual, dingnak hrang sual dingah dinmi asi. Kum 1957 le 1968 karlakah Rev. Martin Luther King Jr. hin peng 6 milion (6 million miles) tluk khual a rak tlawngih voi 25,000 tluk thu a rak sim. Mipi pumkhawmnak ah diklonak le midum nekcepnak do in tawn khawmnak hmun kipah a feh ih thu a sim vivo.\nCumi can lai lakah cabu (5) panga le cahram ziangmawzat a ngan fawn. Birmingham , Alabama ah mipi pumkhawmnak ah duhlonak langternak arak hoha tikah mi 250,000 tluk Washington DC tiang an feh ih cutawk ah a thusim mi “I have a dream” (Sunmang ka nei asi) thuthlangpi hmang in thu a rak sim. President Lyndon B. Johnson in president a ngahnak ding hrangah campaign a rak tuahsak fawn. Voikul (20) lenglo kaih a tuar ih voili lenglo velh a tuar, upatnak laksawng pali a ngah, Time Magazine in kum 1963 Man of the Year ah an hril.\nMidum pawl hotu lawng si loin leitlun khawmualtin ih upat tlak mi dinhmun tiang a rak thleng. A kum 35 a kim tikah Martin Luther King Jr. cu Nobel Peace Prize dawng tu hmuahhmuah lakah kum no bik si in upatnak laksawng pek a rak si.\nNoble Peace Prize na ngah asi ti an sim ve ten, a sum ngah ding mi $ 54, 124 cu “milai canpual mi zapi in zalen zetin an hmuh thei nak ding (Civil Rights movement) hrangah ka thawh ding asi” tiah a puang cih. Pastor asi ih a lian ciamco lo. April 4, 1968, Memphis, Tennesse state ih hnawmhlawn hnatuantu pawlin milai canpual zalennak an hmuh theinak ding hrang ah a cozah hnenah duh lonak langter dingin an timtuah rero lai, a umnak Motel room baranda ah a ding lai kha an thah ih a nunnak in leitlun a suahsan ta.\nHi thu ka siar nak in thu tampi i ruat ter. Pastor le Evangelist pawl in politics hi ziang tin kan hmu! Kan hmuhdan hi a dik maw ! thaten cekaw sal uh si.!\nMahatma Gandhi in “Tumtah mumal neilo hotu pawl, midang hrang thathnemnak nei lo milian, mifim le cathiam pawl le pumpeknak taktak neilo mi hnatuan tu pawl in kan khua le ram an ti siat” a ti.\nKan mipi thawhhlawm in pe rero tu pawl harsatnak a phunphun an tuar rero mi hrang ah ziang sunmang saw kannih rawngbawl tu pawl in kan neih ve ding ti hi keimah te thusuhnak ka tuah aw a si.\nBiaknak lam hnatuan tu pastor le Evangelist pawl in kan ram a siat rero mi hi thlauthla in mah le kohhran hrang lawng ah le camping / crusade ti mi lawng ah kan dam sung ni hi kan liam ter men ding maw!\nRuah a cu thlang in kan hmu. Ukawknak a that lo ruang ih nekrawknak a phunphun a tuartu kan mipi ih hmailam hrang an tumtahmi thupi hi biaknak hnatuan tu pawl kan thupi a si ve tin ka ruat.\nTuni ih a ra suak khawmtu vantlang mipi in biaknak le politics hi bible ih in zirhdan vek in (II Sansiarnak 7; 14) a hran ten then a theih lo zia hmufiang in Pathian le kan miphun hrang ah mah le ti theinak zawn ciar in kutkai aw in tuan tlang uhsi.!\non May 18, 2009 at 5:25 pm\nTi tha riai si\nHi ti vek in kan mi phun lak ih Pathin hna ttuan tu pawl in ruah nak nei thluh seh la\nKan mi phun hrang ah phan ding a um nawn lo .


Pakhat Bul Parih Thinlung Bunnak - Chinland Today Media\nJuly 15, 2009 10:57 am·0 comments\nZokhal siseh ka hnenah a ra ih a nu le pa, a nupi le faate pawl, a unau le farnu pawl le amah le amah khal keimah hnakih a duhdeuh a si ahcun ka dungthluntu a si thei lo ding. –Luka 14:26\nKum zabu 19 lai ih Czar Alexander II thahnak ah a teltu Karl Marx ih dungthluntu Nechayev in ca a nganmi cu: “Uk daan thlengh awknak a tuahtu cun a pumpak thuhla a ruat lo, sum khal a hawl lo, lungawi riahsiat a nei lo, kopmi a nei lo, thilri a nei lo, hmin a nei lo. Ruahnak pakhat le duhmi pakhat te a neihmi cu uk daan thlengh awknak lawng hi a si,” a ti. A ruahnak le tumtahmi sual hmansehla Nechayew cun thinlung tthentthek loin thil pakhat bul parah thinlung tak le thungai thlak in pum a pe aw.\nJesuh in a dungthluntu pawl hnen in pumpeknak dik a duh. Jerusalem a luhlai ah mi tampi in a dungin an thlun (Luke 14:25). Cumi pawl cun Jesuh ih dungthluntu ah an ruat aw men thei. Asina’n Jesuh in a dungthluntu taktak si cu a thu theih men hnakin mankhung pek a ttul zia: “Nu le pa duhdawtnak, nupi fanau duhdawtnak, mah le mah duhdawtnak le leitlun thilri pawl duhnak hnakin Amah duhsawn in A parah rintlak si ding” (Luke 14:26-33) thu a sim.\nKhuahlan deuhlai ah siseh, atu kan san ah siseh, Jesuh Khrih zumtu le a dungthluntu pawl ih kan theih dingmi thupizet cu kan nunnak ah Pathian cu a pakhatnak ah kan ret ringring ih leitlun thilri le midang pawl thawn pehtlaih awknak cu a phahnihnak ah ret ringring ding hi a si.\nJehuh in thinlung pakhat, ruahnak pakhat le duhnak pakhat thawn Amah lawng rin-umzet ih thlun dingin a dungthluntu pawl a ko hngai.\nMeisa run thlak aw, Bawipa, in tthangharh aw thla kan cam,\nLeilung a siat cuahcolai ah kanmai’ lamziin kan zawh;\nTumtahnak nei lo, duhdawtnak nei loin nikhat hnu nikhat,\nMeisa run thlak aw, Bawipa, in thangharh aw thla kan cam.\nJesuh kan duhdawtnak cu thlarau duhdawtnak tawhfung a si.\nA Nasasawnmi Khuakhannak\nRinnak cu a Hmunmi Hrihram a si


HUATUAR - Hre Mang\nBULPAK NUN > \n“Huatu zaarep duhtu zaarep” ti a rak si. Milai kum pitling cincun huatu nei dah lo an um lo thei men. Mi ih huatmi si loin mi hrekkhat cu mahlemah hua aw zet tla an um. Mi in an lo huat tikah an mawh hrimhrim lo tla asi thei. Mi zapiten kan sual theh ruangah mi zapi ten midang ih huatlak hrimhrim kan si tinak khal asi, in huatu cu an mawh lo tla asi thei. Asina’n, huatu pawlin mi pakhatkhat an huat tikah an huatmipawl an sualtuk ruangah asilo, anmai tisa huatnak thinlung mizia diriamter dingah asi sawn. Ziangah tile huatu pawlin an duhmipawl lakah an huatmi hnakin a sualsawn tla an um ringring theu asi. Misual an hua si loin anmai duhzawng diriam ter lo tu an huatmi asi sawn. Huatu siloin huatmi na si ahcun na lungawi sawn aw. A lo huatu va hua ve hrimhrim hlah. Zumtu diktak na si ahcun Satan in na kiangkapah huatu a ret ringring ding, na dik maw, dik lo maw, nangmah lo huatnak ding thu an hawl dingih huatnak ding thu an hmuh lo tikah thuphan tiang an lo puh caan a um ding. Asinan nangmah lam in va hua ve hrimhrim hlah. Zisu in amah thattu pawl tla a hua lo ih ansual ngaidamnak a dilsak sawn asi. Zisu in amah thattu Judas kha kumthum sung a umpi lai ah huatnak a langter dah lo. Zisu Thlarau na sungah a um asi ahcun huatnak na nei lo dingih milai zohman na hua lo ding. Huatnak le duhdawtnak Pathian an um tlang thei lo: mi a huatu ih sungah Khrih a um lo; Khrih na sungah a um lo asi ahcun Pathian ta na si lo, sata-huatnakih-pa ih ta na si sawn tinak asi. Mi in an lo huat ruangah va hua ve hlah, mi na hua asile na mit a caw ih lamzin parah mitcaw vak vekin ziangtikah na ke na sit ngah ding ti hman thei aw loin lamzin parah a vaktawi rero mi na si.\nBible thuanthu sungah kan zoh asile huatu pawl an dik dah lo: Kain in Abel a hua ih a that; Joseph unau pawlin Joseph an hua ih an zuar; Saul ih David a hua ih thah a tum; Haman in Mordekai a hua ih thah a tum; ziangtik hmanah mi huatu pawl an zikthluak dah lo. Huatu va si dah hlah.\nMi ka hua maw hua lo ziangtin ka thei aw thei ding? Milai in an duhdawtmi ih sualnak, mawhnak le palhnak midang hnenah an simse dah lo. na hua maw hua lo, na thei aw ko.\nHuatu pawlin an thinlung sungah an huatmi pawl huatnak dingsan thu an nei ringring. A lo duhtu pawlin lo duhnak dingsan thu an nei ringring ding. Ziangthu ruang hmanah mi va hua dah hlah aw; midang, khat le khat hua aw dingin thu va tuah hlah, thu va tlanpi dah hlah, satan palai (postman) va tuan dah hlah. Huatnak cu satan hnen ihsin a ra mi asi; Pathian nung cu duhdawtnak Pathian asi. Huattuar tikah tuar nuam lo zet asi; asinan huatnak in Khrihfa zumtu a neh dah lo. Huatu pawlin an theih lo mi ral an do rero asi. Huatnak cu khensar nathrik vek asi: huatnak cun huatu ih thlarau a eisiat rero asi. Duhdawtnak cun duhdawtu ih thlarau a hringter ih nun hram hnget zet a neihter asi.\nHuatu pawl cun huat ding an nei ringring; pakhat hnu pakhat huatmi an nei ringring. Duhdawttu pawl khalin duhdawt ding an nei ringring, duhdawtnak dingsan an nei ringring. Huatnak in huatmi par hnakin huatu parah siatnak a thlenter sawn asi. Huatupawl in an huatmi kha midangin hua ve dingin thu an tuah theu. Lungput, mithmai, tongkam le tuahnak in huatnak langtertu le tipungtu si dah hlah. “Mi a duhdaw tu cu Pathian fate asi”. Duhdawtnak tipungtu ruahnak, tongkam, tuahnak, le tumtahnak thawn nung aw. Huatnak ih huham hnakin duhdawtnak a cak sawn.\nNa kiangkap ah huattlak zet mi dik lo, mi tha lo nahmu ringring ding: thlalang na zoh tinten na hmu ringring ding. Hua hlah! Pathian in a duh lo. Huatlak milai na hmuh tikah thiltha tuah ding a um ti thei aw la, khukbil in Pathian hnenah hlan aw aw, thiltha tuahtu, Pathian hmanrua tha si dingin thlacam aw. Huattlak milai na hmuhmi pawl ziangthu ruangah huat thlala an sinak pawl midang simsawng hlah aw. Satan postman tuan hlah aw. Satan ih hmin cu “accuser” “mawhsiattu” ti khal in kawh asi; satan hminpi si na duhlo le midang mawhsiat dah hlah aw. Milai zokhalin huattlak sinak an nei theh asi. Leitlunah thiltha lo na hmuhmi pawlin midang lo huater hlah seh, na lungsungah huatnak hrimhrim thanglian ter hlah aw. Cuhnakin zangfah lainat duhdawtnak in na khat ai ahcun an hrangah thlacam aw. Pathian theifiangtu pawlin midang mawhnak hnakin anmai sualnak a tumsawn in an hmu ringring, ziangtik hmanah midang parah thuthentu an si dah lo, huatnak tipungtu an si dah lo ih duhdawtnak, remdaihnak tipungtu, rualremnak tipungtu ansi sawn. Pathian le milai karlakah rem awknak Thuthangtha karhzaitertu an si ih khat le khat karlakah rualremnak suahtertu an si sawn asi.\nHuat na tuar tikah a lo huatu pawl lakah thleidan thiam a thupi: A lo siatsuah duh hrimhrimtu, thiknak ruangah huatu, theih lo nak ruangah huatu, lungput dik lo ruangah huatu tla an si thei. Joseph unau pawlin Joseph cu siatsuah rori an tum vekin le Paul huatu pawlin “Paul kan thah lai hlanlo rawl ei lo ding” tluk in huatnak in an lungsung a luahkhat zo ahcun remthat tum rero cu bangthlak men asi. Pathian hnenah thlacam sak aw, Zisu hmin in thlawsuah dilsak sawn aw. Fala na si ih tlangval dang na neih ruangah na tlangval pa in a lo hua asile ziangtin remnak tuah a theih ding ticu na thei ko. Theihnak famkimlo, mi ih bum ruangah a lo huatu an um thei, thu an theihtulmi theihter aw. Cutin tuah tik khalah an thinlung sangka oncan lawngah sim aw. Huatnak lungput diriamter dingin a lo huatu pawl cun huatding dang an hmuh hlan cu an lo hua ding, an camriam ding, an lo dekcawk in anmai huatnak thinlung diriamter dingin an lo zawt rero tla asi thei. Phang hlah, cuvek milai pawl cu an sungah thlarau sia in celcilh mi vekin milai pakhat hnu pakhat, hmun dangdang an thawn khal asile huatmi nei ringring pawl an si. An umnak kipah huatmi nei loin an um thei lo, thusia an duh zet dingin dodal awknak le huat awknak thu rel cu an rawlthaw asi. Cupawl hrangah Pathian thu in an nun a thleng ti lo ahcun leitlun damsung an tesinfa tiang an roh ding mi vekin milai mizia sual an ci-le-kuangin an neihmi asi. Pathian hnenah thla camsak aw.\nA netnak ah, huattuar tikah hua ve hlah. “Mi a duhdaw lo tu cu Pathian a thei lo, ziangah tile Pathian cu duhdawtnak asi.” (I John 4:8).


Corona virus ruangah Rome khua pi ih a um mi America Siangbawi tlawng ih sin tlawng ta pawl an um nak cio ah an tlung (23.3.2020) | Radio Veritas Asia\nCorona virus ruangah Rome khua pi ih a um mi America Siangbawi tlawng ih sin tlawng ta pawl an um nak cio ah an tlung (23.3.2020)\nCorona virus a can ruang ah Rome khua pi um Pope ih din mi sak lam America college Siangbawi tlawng pi cu an tlawng ta Siangbawi tuan ding pawl America ih an Dioceses pawl le an inn sang hnen ah tlung ter an si.\nA tlunlam college ih tlawng ho tu Siangbawi asimi Fr. Peter Harman in CAN hnen March thla 23 ni ih thu hla a sim ah cun a tu vek ih thu cu Siangbawi tlawng ih board pawl kom thawn rel khawm ih kan tuah mi asi tiin a sim asi.\nSiang bawi cang ding pawl cu an ram ah um in Online thawn fim nak an zir ding ih Rome tlawng ih an ra kir sal khal ah ni 14 sung zoh an si ding ti mi thu, An him nak ding hrangah a tu vek ih kan tuah nak asi. Pawl kom a bur bur ih um tlang hnak in inn sang thawn Dioceses parist pawl miphun mal te then nak in naat suan awk nak a dem le a zia ter ding timi zum nak in a tu vek ih kan tlung ter nak asi. A tu cu n zaten dam ten an um tiin Siangbawi in a sim asi.\nA tlu lam ih tlawng cu America ihsin Siangbawi cang ding pawl hrang ih on mi a si ih Rome khua pi ih um asi tiin CAN thu thang in kan thei asi.


Na Hnenah A Um - Chinland Today Media\nNa Hnenah A Um\nJanuary 2, 2010 12:22 pm·0 comments\n“Na hnenah ka um ding; na fehnak kip ah ka lo humhim dingih hih ram ah ka lo kirter saal ding. Ka lo tiammi hmuahhmuah hi ka kimter thluh hlan lo ka lo taanta hrimhrim lo ding, ti ciing ringring aw,” tiah a ti. – Seemtirnak 28:15\nMichigan tili ih thlanglam kap lamzin cu thlatang caan ah ttih a nung. Chicago ihsin Grand Rapids lam kan feh ttum ah vur le tikhal pawl in mawttawka pawl a khulfuungter. Mawttawka denkhawn awknak tampi a suahter hlei ah a caan khal a let in kan rei. Lamzinpi kan thlen tikah ka pasal in, “Bawipa, ka lungawi. Hi tawk in cu keimahte ka feh thei thlang ding ka zum,” a ti.\nCuti’n a ttong ttheh ve tein kan mawttawka cu degree 180 tluk ah cakzet in a her aw. Mawttawka a colh ngah tikah kan thin a turtuk. Ka ruah thei sun cu Pathian in, “Thungai maw?” tiah in sut a bang.\nZiangtik caan khal ah Pathian tong thei kan si ringring nain ziangruangah so a caancaan ah kanmahte thil tuah kan tum ttheu? Pathian in, “Na hnenah ka um pei ih na fehnak kip ah ka lo humhim ding (Seem. 28:15), ka lo tlansan lo dingih ka lo hnong lo ding” (Heb.13:5) tiah thu in kam.\nScotland mi Maths le Theology thiamzet, thuthangttha simtu Thomas Chalmers (1780-1847) in hiti’n a ngan: Zinkap ih ka feh tikah keimah thawn a feh. Mibur lakah um in Amah ka hngilh tik hmanah Anih cun i hngilh dah lo. Ka fehnak kip ah i kil, i zoh ih i humhim ringring,” ti’n.\nPathian kan hnenah a um camcin ti theih cu ziangtluk hnangamnak so a si. Nunnak lamtluan ah kanmah lawng ih feh a ttul lo.\nNunram khualtlawng mi ka si vekin,\nJesuh in nikhat hnu nikhat in kilveng;\nLamzin cu kelkawi hmanseh,\nAmah thawn cu lamzin ka pial lo ding.\nPathian ih umpinak in hnangamnak in pek.


Ramdangmi ih Covo - Chinland Today Media\nRamdangmi ih Covo\nAugust 4, 2014 10:00 am·0 comments\nThansoh Bawmtu Part – 5\nRAM DANGMI IH COVO\nFakselnak neitu hnakin tong nei mumal loih um ngiongiopawl tih an nung sawn timi thufim kan nei. Cuvekin zalen zetih sumdawn san ah ram pakhat ah ram dang mipawlih sumhram an tauhnak ruangah rampi in hlawknak tampi kan hmu, ram pakhatin aram sungih ram dang mi sumdawn asianlonak rampawl ahcun aram in siatralnak an tong rero thu mithmuh tham theih asi.\nJapan milianpawl America ih inn hmun leirampawl pursum hramthlaknak an va neih ciamco laiah America pawlin Japan pawl hnenah,” America pawl hi leitu lawngah maw in ruah” tiah cuanglai san ah nasa takin fakselnak an rak nei. Lehlamah America pawlin France company pawl le Euro ram ih America an bang lo san(Euro Disney Land) laiah,” France ram cu leitupawl” tiin an rak ti dah.\nHivekih an tongsuak rero hi,” leitlunram tinkim ah ram khat le ram khat sumdawnawknak an neihsian thu an hngilh si ko ding.” Chinram in federal asilole Independence angah ahcun ram leng mipawlin Chinram cu sumdawnnak ah an hmang dingih an sal kan si hnu cun Israel pawl Pathian an vui ciamco hman kan bang leh lo ding kan ti thei lo.\nRamlengih sumhramthlak timi hi thilri kuatawknak ih amiat (trade surpluses) ihsi ra suakmi asi timi te tal kan hngilh siang lo kei uh. Nasatak ih hna kan tuan reronak ruangah a lut hnakin asuak lam thilri kuat theitu ram pakhat in leitlun thilri zuarnak ah sumhram thla dingin sumpai tam zet a lak lut thei ruangah cui sumpai tamzet thazang rinsan in ramleng cozah in an thilri zuarmi sumpai cawiawknak cachuk thawn an thilri kuatnak ram ah inn leiram, company, adt.. cui ram sungih an lei duhmi an tuah duhmi ramleng ihsin ramsungah lei siannak an pe. Thimnakah::\nAmerica cozah, ramleng thilri kuatnakih arak hlawhtlin laiah ramlengah nasatakin sumhram arak thla, sum arak dawng. Cutin 1980 hnu lam cun America cozah cu a zawnzawn rori tlukin ramleng thilri kuatnak ih a sunral vivo hnu cun ramleng hrangih atuahmi ting millions lenglo man thilripawl cu America cozah ih sumdawnnak sungah ramlengpawlih sumhramthlaknak ah an cang thluh. America pawlin Japan pawlih thilri kan lei an ti rero nain America pawlih sumdawnnak lamzin hlohlam hnakin kiangkap hnatuantupawl hrangah hna thar thuam thar an ngahnak pakhat asi ruangah cuih hlawknak in Japan zar an tonak asi.\nAthupibik pakhat cu ram pakhat ih khaikhawm sumdawnnak, santiluan vekih an tuahmi thilripawl(High tech Industries) cu ramdangpawlin kan duhmi hmuahhmuah ramleng ihsin kan leiawk theilonak dingah cozah dan hmangin khapbetmipawl cu meithal, ralnam pawl an si. Thilri dang ram khat le ram khat sumdawnawknak ih khapbet aum lo ruangah khat le khat tluangten sum an dawnawk rero theinak si.\nThilri kuatnakih sunlampan ram hrekkhatpawl hi leitlun thilri zuarnakah tamsin an tel theinak ding rua hmannak thawn ramlengih sawmngiarnak in pumpak neihsiah thilripawl zalen zetih kuatawknak a on ruangah cuvekih hlawknak tampi apekmi rampawl khal an um. Curuangah ram pakhat le pakhat pehtlaihawknak cozah ih a khapbet tikah a ram mi le thilri neitu pahnih in sunralnak kan tong ding asi.\nRamleng ihsin ramsung thilri kuat sian mi le mi lo kan nei si bang sehla kan ram in a mipi hna nei lo ah in can dingih rampi hrangah tulsammi sumhram tlaksiatnak apan ve ding asi. Cutikah kan hnenih ra thleng ding sumhramthlatupawl cun zalen zetih sangka ongtu ram ah in tlansan thluh ding ruangah Mizoram hrekkhatpawl Burma ram ihsin thilri in kuat lo khalah kan nung thei an ti rero hi an thu theih lo asiih tuisun nitiang mizorampawl an thangso thei lo ruangih an at deuhdeuhnak khal asi.\nZalen Zetih Sumthlengawknak\nLeitlun Thilri Kuatawknak le Sumpai\nMilian Ziangtin Kan Tah Ding?\nLeitlun Sumpai Hmin Thawhkehnak\nAuthor: Salai Chinsuh\nChin National Day (Chin Phunpi Ni ) Ka Hmuh dan\nHruaitu Tha Ih Neih Ding Mi Ziaza - Dr. Frank Page\nColombia Mi 17 Thihnak Hmunah Jesuh Hmuihmel A Lang\nHaimual ah Mi 18 in Sang An Ei Sual\nSolomon Menrihai In Ziangvek Hla Pawl A Sak Duh Ding?